SportDC - Vesti - Premijer liga BiH - Gacko odgovorilo Bimal Jedinstvu\nSreda, 03.06.2020 01:36\nOdbojkaški klub Gacko\nNa adresu našeg portala stigao je dopis OK Gacko, Objavljujemo ga bez bilo kakvih korekcija:\nREAGOVANjE NA SAOPŠTENjE ZA JAVNOST ŽOK BIMAL JEDINSTVO\nPoštovani sportski prijatelji i dugogodišnji sportski rivali, kako iz seniorske konkurencije tako i iz takmičenja mlađih kategorija, nakon što smo direktno prozvani u vašem jučerašnjem saopštenju za javnost, osjećamo moralnu obavezu i odgovornost da se obratimo sportskoj javnosti. Mi se Vama nismo direktno obraćali niti smo od Vas tražili bilo kakva pojašnjenja, ali Vas jesmo kao i sve druge klubove u ligi, upoznali sa zaključcima koje je Upravni odbor ŽOK Gacko usvojio i uputio prema Odbojkaškom savezu, a na osnovu zahtjeva za izjašnjenje od OS BIH i prijedloga predsjednika OS BIH o prekidu takmičenja i proglašenju ŽOK Gacko za prvaka.\nAko ste pažljivo čitali dokument na tri stranice koji smo uputili savezu, a sigurno je da jeste, mogli ste jasno da vidite da prvi i osnovni stav koji ŽOK Gacko zastupa je da se takmičenje završi na terenu, kako je i bilo planirano, ali ne po svaku cijenu i posebno ne rizikujući zdravlje igračica i svih drugih sportskih aktera. Prije svega neophodno je da se steknu odgovarajući zdravstveno - sanitarni preduslovi i da se obavi pripremni trenažni proces od najmanje 4 sedmice, kako ničije zdravlje ne bi bilo ugroženo i izbjegnute povrede, a tek potom na terenu da budu odigrane planirane utakmice. Jasno i decidno smo taj stav iznijeli u svojim zaključcima i ponovo ga ponavljamo ako neko još uvijek nije shvatio.\nVaš poziv da odmah sad bilo gdje odigramo utakmicu ne možemo prihvatiti jer bi to bilo flagrantno kršenje propisanih mjera za suzbijanje pandemije korona virusa. Podsjećamo Vas i da se ovdje ne radi samo o Vašem i našem klubu već o ukupno 10 klubova koji učestvuju u takmičenju. Nemojte zaboravljati da su svi klubovi u ligi teško pogođeni zbog pandemije virusa, da su mnogi raspustili svoje ekipe, da su svi ostali bez značajnih sredstava i izvora finansiranja i da se mora voditi računa i o njima, njihovim mogućnostima a ne samo o Vašim interesima.\nNeosporno je tačno da je ŽOK Gacko ligaški dio takmičenja završilo na prvom mjestu, da trenutno zauzimamo prvo mjesto na tabeli, da Vaš klub nije igrao domaće prvenstvo već regionalnu ligu čiji član nije naš savez i koja ne omogućuje dalju prolaznost u evropska takmičenja (za razliku od Balkanskog BVA Kupa) i to su nepobitne činjenice. Jasno je da dva kluba iz BiH nisu istovremeno igrali i domaću i MEVZA ligu dok su drugi klubovi iz MEVZA takmičenja istovremeno igrali oba takmičenja. Ipak, i pored svega toga iskreno i sportski korektno smo čestitali našim predstavnicima na učešću i ostvarenom rezultatu u tom takmičenju.\nČinjenica je da je ŽOK Bimal Jedinstvo najuspješniji i najtrofejniji odbojkaški klub u Bosni i Hercegovini, ali je isto tako činjenica i da je ŽOK Gacko jedan od najuspješnijih klubova u ovoj državi što potvrđuju i sportski rezultati u seniorskoj i omladinskim kategorijama godinama unazad, broj reprezentativki koje je naš klub iznjedrio i kontinuiran uspješan rad na svim poljima. Iako tvrdite da u mlađim selekcijama do ove godine nismo nikad učestvovali na završnicama, podsjetićemo Vas samo da smo 2017 godine u Vašoj dvorani u finalu juniorskog prvenstva BiH porazili Vaš klub i osvojili titulu juniorskog prvaka BiH. Ponosni smo što danas uglavnom igračice iz te generacije čine okosnicu naše seniorske ekipe. Ako Već niste znali za naše rezultate u mlađim kategorijama, a sigurni smo da jeste, rado ćemo Vam pokazati kolekciju od preko 30 medalja osvojenih u mlađim kategorijama tokom niza godina.\nČinjenično je netačno da je ŽOK Gacko odustalo od Čelendž kupa u ovoj sezoni Već se za isto takmičenje nismo ni prijavili već smo na osnovu razgovora sa Odbojkaškim savezom BiH odlučili da se prijavimo za učešće u BVA Balkanskom kupu i konkurisali za domaćinstvo ovog takmičenja u modernom sportsko – turističko - rekreativnom kompleksu „Grad Sunca“.\nNažalost po naš klub i po cjelokupnu odbojku u BiH zabranjeno nam je da učestvujemo u ovom takmičenju jer Bosna i Hercegovina ne može imati klubove u dva regionalna takmičenja koja organizuju dvije regionalne federacije, a kako su Bimal Jedinstvo i Banja Luka Volej već bili prijavljeni za MEVZA ligu, mi nismo mogli učestvovati u BVA Balkanskom kupu. Dakle, da bi bilo potpuno jasno, ŽOK Gacko nije dozvoljeno učešće u BVA Balkanskom kupu jer OS BIH, koji je član Balkanske asocijacije, je prethodno prijavio dva kluba za ligu srednje – evropske asocijacije, čiji OSBIH nije član.\nPodsjećanja radi identična situacija je bila i 2015. Godine kada smo u konsultacijama sa tadašnjim predsjednikom OSBIH g - dinom Milutinom Popovićem odlučili da se ne prijavimo za CEV Čelendž kup već za BVA Balkanski kup, pa smo iste godine i nastupili na tom takmičenju u Lajkovcu u Srbiji i osvojili bronzanu medalju.\nDrago nam je što ste ostvarili svoju decenijsku težnju da konačno učestvujete u MEVZA ligi. Sigurno ste upoznati, ali ćemo Vas i podsjetiti, da je prije mjesec dana i ŽOK Gacko dobilo poziv za učešće u ovom istom takmičenju ali mi nemamo takve namjere ni ambicije jer ne vidimo nikakvu svrhu ni korist od učešća u ovom takmičenju.\nPonosni smo na naše igračice koje su iz našeg kluba otišle u bogatije klubove kao proizvod naše odbojkaške škole i kao potvrda dobrog i predanog rada u klubu. Drago nam je što su na taj način dobile priliku da steknu i značajnije evropsko iskustvo obzirom da je ŽOK Bimal Jedinstvo prije nekoliko godina pravilo lijepe plasmane u evropskim takmičenjima. Posebno smo ponosni što su mnogobrojne reprezentativke Bosne i Hercegovine upravo one kojima u rodnom listu kao mjesto rođenja piše Gacko a kojima je ŽOK Gacko matični klub. Srećni smo i zadovoljni zbog svakog pojedinačnog uspjeha koji ostvari bilo koja igračica iz našeg grada, u bilo čijem dresu, što smo i javno pokazivali i isticali i tu vrstu sreće i zadovoljstva nam niko ne može uskratiti.\nNećemo Vam dozvoliti da naš klub uvučete u sukob koji vodite sa OS BIH zbog činjenice da na poslednjem reprezentativnom okupljanju niste dozvolili svojim igračicama da učestvuju, što je za posledicu imalo da je propuštena istorijska prilika da se Bosna i Hercegovina plasira na evropsko prvenstvo. U vaše razloge ovakve odluke ne želimo da se upuštamo niti nas interesuje, ali je činjenica da je posledica toga da smo kao država ostali uskraćeni za Evropsko prvenstvo što je veliko razočarenje za sve odbojkaške radnike u našoj zemlji.\nMoramo da napomenemo da ŽOK Gacko nikada se nije služilo prljavim, nesportskim i nedozvoljenim radnjama i da nećemo dozvoliti da naš klub bude uvučen u takve stvari kojima mjesto nije u sportu. Ne želimo nikome ništa da otimamo, mi smo naučili da sve moramo da zaslužimo i da se za sve moramo izboriti na terenu. Nama titule dodijeljene za zelenim stolom ne trebaju, nismo ih ni tražili, ali nećemo ni dozvoliti da se kompletna odbojka u BiH prilagođava željama jednog čovjeka ili jednog kluba.\nPojedine lične stavove koje su predstavnici Vašeg i našeg kluba iznosili putem društvenih mreža nećemo ni komentarisati, jer se radi o njihovim ličnim stavovima koje su iznijeli ispod svog imena, a ŽOK Gacko je svoje stavove jasno i precizno iznijelo u zaključcima koje smo uputili savezu i klubovima i u ovom saopštenju.\nNa kraju, na prizemne, plitke i proste komentare spomenute u saopštenju se nećemo ni osvrtati. Ponašanje i rečnik svojstven ulici i rijaliti programima nismo nikad koristili i nećemo sebi dozvoliti da se spuštamo na tako niske grane. Mi primitivne, ponižavajuće i uvredljive riječi nećemo koristiti, niti ćemo na njih ikada odgovarati, a o onima koji odluče da ih koristi i o njihovoj veličini neka sudi domaća javnost.\nSportskim rivalima iz Brčkog želimo samo da poručimo da se radujemo i nestrpljivo očekujemo da se već sledeće sezone nakon utakmice pozdravimo ispod mreže, bez maski i rukavica, i zajednički odemo na piće kao što smo to činili i svih ovih godina.\nPremijer liga BiH Žene Mini liga 6-10 Bimal-Jedinstvo BL Volley Gacko Goražde Sloboda Novi Grad Smeč Mostar Kula Gradačac HE na Drini Bosna i Hercegovina Brčko Brčko\nTango poslije sedam godina ponovo u Prvoj ligi\nCveće za Princeze\nBimal pregazio Bl Volej\nPeljto kontra Jedinstva\nDanas odluka za Premijer žensku ligu BiH\nEkonomist bolji od Cvetexa\nBudućnost slavila u gradskom derbiju protiv Mladosti\nPromjene u ženskim fudbalskim ligama Srbije\nBreznica spremna za nastavak šampionata\nZrinjski razočaran odlukom IO FS BiH\nNovo saopštenje Želje\nZvezda u Inđiji


Sajam automobila u Frankfurtu - Predstavljen Jaguar XF - Automagazin\nU kabini ima mesta za pet odraslih osoba, a prtljažni prostor sposoban je da primi 540 litara prtljaga, čija se zapremina po obaranju zadnjih sedišta povećava na 920 litara. Jaguar će model XF ponuditi sa tri benzinska i jednim dizel agregatom. Svi motori dolaze u kombinaciji sa šestostepenim automatskim menjačem sa mogućnošću manulenog biranja stepena prenosa preko poluga na volanu (Jaguar Sequential Shift™), koji snagu prenosi na zadnju osovinu. U standardne bezbednosne sisteme u novom Jaguar XF modelu spadaju i EBA, elektronski sistem za kontrolu paničnog kočenja, EBD elektronska raspodela sile kočenja, ABS, elektronski stabilizacioni sistem DSC, regulacija kočionog momenta motora, Engine Drag Torque Control. Vozač modela Jaguar XF sigurno će biti zadovoljan i sistemom za obaveštavanje o "mrtvom uglu" na spoljnim retrovizorima, prednjim i zadnjim parking senzorima, adaptivni tempomat ACC, kontrola pritiska vazduha u pneumaticima, a neće nedostajati ni Bluetooth®, iPod® i MP3 uređaj. Goran Sarić - Automagazin


ПОГЛЕД СА НАШЕГ БРДА: Krstovi Zlatomira Stevića\nU nedovršenom hramu Vaznesenja gospodnjeg u selu Mišljenovcu kod Kučeva\nosveštani krstovi Darovi Zlatomira, bravara iz Švajcarske, crkvi u rodnom kraju\nKUČEVO - U nedovršenoj crkvi Vaznesenja gospodnjeg u Mišljenovcu kod Kučeva vladika braničevski Ignjatije prekjuče je osveštao krstove, poklon bravara Zlatomira Stevića (46), rodom iz susednog sela Srpci. Stević je krstove sam izradio, u radionici u Švajcarskoj, po odobrenju vlasnika fabrike kod San Galena, u kojoj je već 19 godina zaposlen. Veći krst, visine 1,90 metara, biće postavljen na centralnu kupolu, a manji, visine 1,70 metara, na crkveni zvonik. Izrađeni su od nerđajućeg čelika, teški po 50 kilograma, a njihova vrednost je oko 3.500 evra.\nOva donacija samo je jedna od mnogih, kojima Stević već godinama pomaže svoj rodni kraj.\n- Do sada sam poklonio pet krstova crkvi u Ševici, sanitetska vozila za domove zdravlja u Petrovcu na Mlavi i Kučevu, kome sam poklonio i EKG aparat, a 10.000 švajcarskih franaka uplatio sam za porodice policajaca nastradalih na Kosmetu. Dve godine finansirao sam rad FK "Homolje" iz Kučeva, a sada pomažem da se asfaltiraju ulice u mom rodnom selu - rekao nam je Stević, koji u Švajcarskoj živi sa suprugom Goricom, ćerkama Suzanom i LJubinom, LJubininim suprugom Momirom Đurićem i njihovom tek rođenom bebom Katarinom.\n- Izgradnja crkve u Mišljenovcu započeta je 1999. godine, po nacrtu Krste Nikolića iz Požarevca, i još uvek je nedovršena. Predstoji nam njeno pokrivanje, izrada fasade i ikonostasa, kao i nabavka i postavljanje crkvenog zvona - rekao je jerej Marko Mitrović. Parohiji Mišljenovac pripadaju i Mustapić, Vuković i Srpci, tako da završetak crkve iščekuju i meštani ovih naselja.\nIzvor: GLAS javnosti, četvrtak, 10. 08 2006\nОбјавио Михаило ЛУКИЋ у 12:56\nОзнаке: ЛеЗ 0000804, darodavci, Srpci kod Kučeva, Zlatomir Stević\nZeljko Malnar - Najekstremniji govor ikad u emisiji Nocna mora - 1. -\nDragan Jovanović o PLANOVIMA MOSADA -\nSvi saglasni: "Ovo je kolektivni neuspeh EU" - B92 - 1. Svi saglasni: "Ovo je kolektivni neuspeh EU" B92 2. Lideri EU kritikovali neuspeh u obuzdavanju pandemije N1 Info 3. "PRAVI TRENUTAK ZA ME...


Da li porođaj na putu do bolnice predstavlja rizik za mamu i bebu? Evo šta kaže ginekolog - Zena.rs\nDa li porođaj na putu do bolnice predstavlja rizik za mamu i bebu? Evo šta kaže ginekolog\nPriče o ženama koje ne stignu na vreme do porodilišta, već se porode na putu do bolnice, brzinom svetlosti preplave medije i na njih niko ne ostaje ravnodušan. A da li ovakav porođaj predstavlja rizik za majku i bebu i koliko se razlikuje od onoga koji se obavlja u bolnici pitali smo ginekologa Mimu Fazlagić.\nDa li porođaj na putu do bolnice predstavlja rizik za mamu i bebu? Foto: Profimedia\n- Porođaj je nezaustavljiv događaj. U knjigama možete pročitati da bi se 80 odsto trudnica porodilo samo, bez pomoći babice. Ako do porođaja dolazi brzo i spontano, kao u takvim situacijama kada beba "ne izdrži da dođe do bolnice", onda je to i najnormalniji porođaj, bez komplikacija – objašnjava ginekolog Mima Fazlagić.\nPrema njenim rečima, u takvim situacijama je najbitnije novorođenče prihvatiti i umotati u neku čistu tkaninu i držati obema rukama jer mu je koža vlažna i klizava, a potom sačekati Hitnu pomoć ili sami podvezati pupčanik, u zavisnosti od okolnosti.\n- Ako ste već blizu porodilišta ili Hitna pomoć stiže, pupčanu vrpcu će preseći i obraditi lekar, ali ako ste ostali zaglavljeni daleko od stručne pomoći, onda je potrebno da pupčanik kada prestane da pulsira podvežete i presečete sterilnim makazama ili nožem, ako ih imate. Pupčanik će u bolnici lekar ponovo obraditi i staviti antibiotsku zaštitu, a po potrebi mama i beba će primiti tetanus - objašnjava dr Fazlagić.\nUspaničeni čovek utrčao je juče u lokalnu prodavnicu u SREMU, a onda su mu OVE DVE ŽENE POMOGLE i u roku od 5 minuta postale NAJVEĆI HEROJI SRBIJE!\nU zapadnom svetu poslednjih godina su u modi porođaji kod kuće koji se upravo zasnivaju na tome da je porođaj prirodna stvar.\n– Naravno, mi ginekolozi smatramo da je porođaj u bolnici sigurniji za majku i bebu zbog nepredviđenih situacija – zaključuje doktorka.


Nezavisna Komisija za Medije (NKM) u saradnji sa Kosovskim Centrom za Rodne Studije (KCGS) i Agencijom za Ravnopravnost Polova (ARP) potpisali su Memorandum o Saradnji.\nMemorandum su potpisali gospodin Luan Latifi - Iizvršni Šef u NKM-u, gospođa Edi Gusia - Iizvršni Šef u ARP i gospođa Luljeta Demolli - Izvršni Direktor u KCRS. Ovom prilikom predstavnici tri institucije izrazili su zadovoljstvo postizanjem ovog sporazuma i obavezali se da će postići ciljeve memoranduma.\nCilj memoranduma je da definiše modalitete, instrumente i načine saradnje između strana potpisnica, kako bi se razvile aktivnosti na promociji rodne ravnopravnosti u medijima.\nNKM, ARP i KCRS biće angažovani na sprovođenju istraživačkih projekata na teme koje se odnose na promociju rodne ravnopravnosti u medijima, organizaciju aktivnosti u vezi sa izgradnjom ljudskih kapaciteta u smislu promocije rodne ravnopravnosti u medijima, organizaciju aktivnosti podizanje svesti, konferencije i okrugli stolovi o pitanju rodne ravnopravnosti.\nPotpisnice će takođe omogućiti korišćenje tehničkih i ljudskih kapaciteta kancelarije, pružanjem ekspertize u okviru sprovođenja zajedničkih projekata.\nSva istraživanja i analize iz zajedničkih projekata biće objavljena i biće na usluzi javnosti i medijskim profesionalcima.


Kanada: U eksploziji voza troje poginulih\nU nesreći kada je parkirani teretni voz bez mašinovođe izleteo iz šina i eksplodirao u mestu Lak-Megantik u Kanadi, bilans poginulih povećan je sa jedne osobe na tri, saopštila je lokalna policija navodeći da se očekuje još žrtava.\nNesreća se dogodila u ranim jutarnjim satima u subotu, i u njoj je uništeno na desetine kuća u centru malog mesta Lak-Megantik, podseća AFP. Policija je u subotu uveče saopštila da je otkrila ostatke jedne osobe.\n"Pronađena su tri tela", rekao je novinarima predstavnik policije Majkl Brunet.\n"Ljudi su prijavili da nedostaju osobe, ali njihov tačan broj ne znamo. Izvesno je da će biti još žrtava", kazao je on.\nAFP je ranije javio da se najmanje 80 ljudi vode kao nestali u nesreći.\n"U baru je bilo najmanje 50 ljudi. Sve je uništeno", rekao je neimenovani vatrogosac koji se vraćao sa mesta eksplozije, u kojoj je uništeno na desetine objekata.


Postrojenje za upravljanje okolinom - Ormonde\nPostrojenje za upravljanje okolinom\nOrmonde > Postrojenje za upravljanje okolinom\nOrmonde je dinamična kompanija za pružanje industrijskih i ekoloških usluga. Ormonde-ov tim posvećen je nadmašivanju očekivanja naših kupaca putem znanja koje poseduje, predanosti i sposobnosti da razumemo zahteve kupaca u vezi sa okolinom, te prilagodimo naše usluge i tehnologiju ne bi li smo obezbedili najviši nivo kvaliteta upravljanja okolinom.\nOsoblje za zaštitu okoline i pružanje usluga u Ormonde-u, zastupa profesionalni i praktični pristup, ne bi li na taj način obezbedili da svaka vaša inspekcija okoline, ispitivanje okoline, čišćenje okoline i izveštavanje o okolini odgovaraju najvišim standardima.\nIzveštavanje o okolini\nUpravljanje crpnim stanicama\nUpravljanje separatorom nafte\nUpravljanje odvodnim i kanalizacionim sistemom\nČišćenje odvoda i kanalizacije\nUpravljanje lagunom i sistemom prikupljanja vode\nČišćenje rezervoara za prikupljanje vode\nOrmonde osoblje za upravljanje u vezi sa okolinom u Češkoj, Poljskoj i Slovačkoj zauzima profesionalni i praktični pristup ne bi li osigurali da svaka vaša inspekcije okoline, ispitivanje okoline, čišćenje okoline i izveštavanje, odgovaraju najvišim standardima. Takođe, radimo s najnovijom i najnaprednijom tehnologijom čišćenja okoline na tržištu, uključujući snažni kamion za čišćenje odvoda, CCTV jedinice za inspekciju odvoda, čišćenje mlazom vode pod veoma visokim pritiskom, tehnologiju čišćenja izmenjivača toplote i snažne usisne bagere.\nOrmonde-ov tim posluje u Češkoj, Poljskoj, Slovačkoj i Mađarskoj, i ima veliko iskustvo u uslugama čišćenja odeljenja za prečišćavanje vode i otpadnih voda u srednjoj i istočnoj Evropi.


LG G6 dekodiranje u servisu Doktor Mobil u Beogradu\nDekodiranje LG G6 moguće je u Doktor Mobil servsu mobilnih telefona u Beogradu. Dekodiranje je jedna od najtraženijih usluga sa kojima se susrećemo, a pored ostalih modela i brendova, kroz naše ruke je više puta prošao i LG G6.\nServiseri okupljeni u okviru Doktor Mobil tima veoma su vešti i iskusni, pa otključavanje LG G6 za njih ne predstavlja nikakav izazov. Ipak, svakom servisiranju se u potpunosti posvetimo kao da je najkompleksniji zadatak jer je samo sa potpunom pažnjom i koncentracijom uspeh zagarantovan.\nLG G6 – Ovaj model mobilnog teleona ima stakleno “telo” i aluminijumski okvir. Ergonomskog je oblika i korisnik stiče utisak da je kao stvoren za njegovu ruku i džep.\nPored klasničnog dizajna, ovaj uređaj karakterišu i pristojne performanse, od kojih korisnici zamerke uglavnom imaju na procesor starije generacije – Snapdragonom 821. Međutim, i pored toga LG G6 zadovoljiće sve potrebe prosečnog korisnika.\nMože se pohvaliti vodootpornošću, za njega je dostupna mogućnost brzog punjenja, a kupce privlači i sistem zaštite i logovanja putem očitavanja otisaka prsta. Ovaj model privlačnim čini i baterija pristojnog kvaliteta – 3300 mAh, ali i tri kamere od kojih je zadnja dualna (13 MP + 13 MP), a tu je i prednja “selfi” sa rezolucijom od 5 MP.\nDekodiranje LG G6 mobilnog telefona\nZaključan ili kodiran mobilni telefon ćete sasvim normalno koristiti i verovatno nećete ni biti svesni blokade koju poseduje sve dok ne poželite da promenite operatera. Tada dolazite u situaciju da postoji prepreka koja sprečava vaše namere.\nMeđutim, to je uz Doktor Mobil – naš servis mobilnih telefona, lako i brzo rešivo, jer mi jednostavno i pouzdano dekodiramo LG G6, i to uglavnom odmah – na licu mesta, mada je za precizno trajanje servisiranja najbolje da nas kontaktirate lično ili putem navedenih kontakt telefona.\nNaš primarni cilj je da dekodiranje bude bezbedno po vaš uređaj i da blokada bude trajno uklonjena u što kraćem roku.\nU zajedničkom interesu nam je da dekodiranje LG G6 bude što brže završeno, ali postoji niz faktora koji utiču na trajanje servisiranja, a pošto mi uvek dajemo samo proverene i apolutno tačne informacije, precizno vreme trajanja ove usluge možemo znati tek kada budemo imali sve potrebne podatke u vezi sa vašim LG G6.\nUpit oceni dekodiranja LG G6\nDekodiranje mobilnih telefona marke LG vrši se kvalitetno i pouzdano u okviru LG servisa mobilnih telefona. Doktor Mobil je uvek pametno rešenje bilo da je vašem uređaju potrebna softverska ili hardverska intervencija.


Opozicija demonstrirala postizborno jedinstvo, SNS uzvratio žestokim uvredama - Politika - Dnevni list Danas\nPočetna » Politika » Opozicija demonstrirala postizborno jedinstvo, SNS uzvratio žestokim uvredama\nProtest građana zbog moguće krađe glasova na izborima\nOpozicija demonstrirala postizborno jedinstvo, SNS uzvratio žestokim uvredama\nIspred Skupštine Srbije u Ulici kralja Milana, gde je sedište Republičke izborne komisije (RIK), održan je protest građana koji su se odazvali pozivu opozicionih stranaka povodom sumnji u krađu glasova na izborima od strane vladajućeg režima.\n0Piše: FoNet 30. aprila 2016. 13.47\nDemonstranti su nosili transparente sa natpsiima „Spas za moj glas“, „Vučiću, lopove, pokrao si izbore“, „RIK=RIP“. Skup je obezbeđivala policija, a Ulica kralja Milana bila je zatvorena za saobraćaj.\nGrađane na protest su pozvali koalicija Demokratska stranka Srbije-Dveri, Demokratska stranka, pokret Dosta je bilo i koalicija Socijaldemokratska stranka-Liberalno demokratska partija-Liga socijaldemokrata Vojvodine.\n– Živela slobodna Srbija, dole Vučić, poručio je danas predsednik Demokratske stranke Bojan Pajtić, koji je na skupu opozicije izjavio da nema slobode u zemlji u kojoj je ukraden i jedan i jedini glas.\nPajtić je izjavio da su cenzus prošli i DSS i Dveri kao i koalicija SDS-LDP-SV zato što su građani to hteli, a ne zato što je to rekla Republička izborna komisija ili je to želeo Aleksandar Vučić.\nOn je rekao da je, kada je video rezultate koji se objavljuju u nedelju, pozvao sve opozicione lidere i da je učinio „nešto što diktator nije očekivao“.\n„Vučić je vaš sluga, a ne vaš gospodar i to je ono što treba da shvate svi bahati ljudi koji vode Srbiju“, poručio je Pajtić i dodao da u borbi za pravnu i demokratsku Srbiju ne postoji manjina koju neće braniti.\nPredsednica Demokratske stranke Srbije Srbije Sanda Rašković Ivić poručila je da onaj ko krade glasove destabilizuje državu i da „nakaradna vlast Aleksandra Vučića Srbiji ne misli dobro“.\n– Od političke scene napravio je kaljugu, od lidera stranaka politički bordel, uzburkao je medije i napravio neke od kojih se ni Gebels ne bi postideo – rekla je Rašković Ivić na skupu opozicije.\nVučić je ukrao ne samo glasove, već deo savske obale, plate i penzije, istakla je ona i dodala: „Nećemo mu dozvoliti da nam ukrade naše živote, decu i unuke i zato smo se ovde okupili – da odbranimo slobodnu Srbiju i volju građana Srbije“.\n„Ćeraćemo se još s tobom, Aleksandre Vučiću“, poručila je Sanda Rašković Ivić.\n– Svi najodgovorniji ljudi u Srbiji moraju da shvate da se u ovom trenutku dovodi u pitanje njihov legitimitet, izjavio je na skupu opozicije predsednik Socijaldemokratske stranke Boris Tadićm i poručio da se mora braniti glas svakog čoveka u Srbiji.\nDanas smo ponovo u situaciji da branimo slobodu i demokratiju jer Srbija više nije slobodna zemlja, rekao je Tadić.\n– U nedelju smo glasali za slobodnu zemlju u kojoj će naša deca ostati da žive sa nama, a ne da iz nje odlaze, izjavio je predsednik Liberalno demokratske partije Srbije Čedomir Jovanović i istakao da su se okupili u borbi za slobodu, a ne u borbi za cenzus.\nMoramo da stvorimo zemlju u kojoj ćemo da budemo različiti ali ćemo jedni druge da poštujemo, naglasio je on i poručio građanima da prestanu da se plaše i da govore ono što misle.\nPrema njegovim rečima, niko više nije osramotio Srbe sa Kosova od onih koji su pokrali njihovu izbornu volju od nedelje do danas.\n– Ovo je početak kraja Aleksandra Vučića, izjavio je lider pokreta Dosta je Bilo Saša Radulović.\nSumnjamo da je pokrao izbore što hoćemo da sprečimo, rekao je Radulović, napominjući da je Vučić najveći gubitnik ovih izbora i da pokušava da sakrije svoj izborni poraz.\nRačunao je da će nas ideološke razlike onemogućiti da zajedno radimo na sprečavanju građe, a naša poruka je da se to neće desiti, rekao je Radulović.\nGSA: Ne glasati za dveri\nGej strejt alijansa (GSA) saopštila je danas da je neprijatno iznenađena pozivom lidera Demokratske stranke (DS) Bojana Pajtića da birači te stranke na ponovljenim parlamentarnim izborima, na 15 biračkih mesta 4. maja, umesto za DS glasaju za koaliciju pokreta Dveri i Demokratske stranke Srbije (DSS)\nNe ulazeći u političku (ne)opravdanost ovakvog gesta lidera DS generalno, a čime bi svakako trebalo da se bavi članstvo njegove stranke, GSA naglašava da deo birača DS, koji će izaći na ponovljene izbore sigurno čine i LGBT osobe i ovim putem ih poziva da ne slušaju Bojana Pajtića i da ne glasaju za pokret Dveri, ističe se u saopštenju.\nNaime, kako se dodaje, pokret Dveri je organizacija koja je sebe u poslednjih nekoliko godina izgradila upravo na otvorenoj homofobiji, a koje se nikada nije odrekla.\nŠto se tiče trenutne situacije oko rezultata republičkih izbora, GSA je stava da izborni rezultat mora tačno da odražava iskazanu volju građana i da ne sme biti prekrajanja te volje sa bilo koje strane, navodi se u saopštenju.\nSNS žestoko uzvratila\nPotpredsednik Srpske napredne stranke Nebojša Stefanović ocenio je kao „sramotno“ ponašanje opozicije, koja je danas organizovala protest ispred Republičke izborne komisije i dodao da će svi koji su osvojili glasove na ovim izborima ući u parlament, ali ne na silu.\nNa vanrednoj stranačkoj konferenciji za štampu Stefanović je rekao da je na ovih izborima bilo najmanje nepravilnosti u odnosu na sve održane u proteklih deset, petnaest godina.\nStefanović je izjavio da su skup opozicije organizovali oni koji su pretrpeli ogroman debakl na ovim izborima.\nSvi su se okupili i nisu nam rekli ništa, rekao je Stefanović i dodao da je sve što je izgovoreno na skupu bila neistina, laž i licemerje.\nJoš dve beogradska OO SNS podržala smenu Nebojše Stefanovića


Jačanje kod-šer saradnje između Er Srbije i Aeroflota\nTanjug 21. maja 2021. 13:17\nBEOGRAD – Er Srbija i Aeroflot postigli su sporazum o proširenju postojećeg kod-šer ugovora, prema kojem će srpski i ruski nacionalni avio-prevoznici postaviti međusobne oznake za let (marketing kod) na dodatne letove koji su uvedeni između Beograda i Moskve, saopštila je Er Srbija.\nEr Srbija trenutno obavlja sedam, a Aeroflot šest nedeljnih letova na liniji između srpske i ruske prestonice.\nAeroflot će svoj marketing kod postaviti i na letovima Er Srbije između Beograda i Sankt Peterburga, koji će se od 8. juna obavljati dva puta nedeljno.\n„Rusija predstavlja veoma značajno tržište, kako za Srbiju, tako i za širi region. Uz obnavljanje saobraćaja do Krasnodara i Sankt Peterburga, kao i uvođenje potpuno nove destinacije – Rostova na Donu, cilj nam je da putnicima pružimo što veći izbor i fleksibilnost prilikom planiranja putovanja. Iz tog razloga, konstantno radimo na unapređenju usluga, mogućnostima povezivanja i poboljšanju saradnje sa našim partnerima“, kazao je direktor komercijale i strategije u Er Srbiji Jirži Marek.\nU saopštenju sa navodi da Er Srbija sa velikim zadovoljstvom dočekuje putnike partnerske kompanije Aeroflot na letovima u mreži Er Srbije.\nSrpska nacionalna avio-kompanija trenutno ima marketing kodove i na linijama Aeroflota između Moskve i Sankt Peterburga, Krasnodara, Sočija, Volgograda, Rostova, Kazana, Samare, Novosibirska, Jekaterinburga, Omska i Istanbula.\nRuski nacionalni avio-prevoznik ima marketing kodove i na letovima koje Er Srbija obavlja između Beograda i Podgorice, Tivta, Sarajeva, Tirane, Skoplja, Banjaluke i Istanbula.\nU planu je da se saradnja dve avio-kompanije dodatno razvija u regionu Balkana i šire.


Naslovna EMISIJE Od školske klupe do atletske staze\nVIDEO K9: Oko 1500 predškolske i školske dece iz našeg grada nadmetalo se danas za medalje na atletskim stazama od 100 do 800 metara na Klisi. Reč je o manifestaciji pod nazivom ,,Od školske klupe do atletske staze'', koju je za mališane organizovao Atletski klub "Borac".\nDruga po redu atletska manifestacija ,,Od školske klupe do atletske staze” na stadionu ,,Borac” na Klisi, okupila je oko 1.500 dece u svim uzrasnim kategorijama koja su se takmičila po godištima na atletskim stazama od 100 do 800 metara za zlatno, srebrno i bronzano odličje.\n“Pored ove manifestacije koja je druga po redu atletska manifestacija pod nazivom ,,Od školske klupe do atletske staze” nama je ovo i jubilarnih 5 godina postojanja kluba tako da imamo dve radosti u isto vreme. Evo ovih pet godina zaista smatramo da su nam uspešnih pet godina, samim tim što smo uspeli da napravimo i okupimo ovoliko dece na ovako jednoj manifestaciji i na jednom području. To su deca da kažemo nekih 90 posto samo sa područja Klise, Slane bare i Vidovdanskog naselja”, rekla je Danijela Špirić, predsednica AK Borac.\nOvaj atletski klub okuplja više od 100 stalnih članova, dece uzrasta od 4 do 16 godina, od kojih se većina takmiči na državnom nivou u različitim atletskim disciplinama i postiže zapažene rezultate.\n“Ovo takmičenje je u vidu kros trka od 100 do 800 metara. Najmlađi naši predškolci, dve grupe 5 i 6 godina, trče na 100 metara i po generacijama posle po 100 metara su duže trke. Odvojeno su kategorizovani, i dečaci i devojčice. Nagrađujemo ih, odlučili smo se do sedmog mesta da što više dece može da bude nagrađeno samim tim što su došli, dobijaju se diplome, a prvo troje dece pored diplome dobijaju i medalje”, navela je Špirić.\nCilj ove atletske manifestacije je promocija i motivacija dece i roditelja da se u što većem broju uključe u sport, istakla je Špirić i dodala da je bitna i promocija atletike ”kraljice sportova” za ukupan psihofizički razvoj dece, njihove samodiscipline i želje za uspehom.\nPrethodni tekstZa evropske vrednosti samo deklarativno\nSledeći tekst“Muzeji za 10” – bogat program za Novosađane


Suđenje za nesreću na Karaburmi, svedočio otac nastradalog dečaka - Izazov\nSuđenje za nesreću na Karaburmi, svedočio otac nastradalog dečaka\nRadio-televizija Srbije\t 22. novembra 2021. 12:13\nNa suđenju svedoči M. B., otac dečaka koji je u trenutku nesreće bio sa njim i njegovim mlađim bratom, koji je takođe povređen u nesreći.\nM. B. je, za razliku od osumnjičenog tvrdio da su se u trenutku nesreće nalazili na polovini pešačkog prelaza.\nL. G. je na početku suđenja rekao da decu uopšte nije video, već samo čoveka na ivici trotoara kod pešačkog prelaza.\nDecu nije video na pešačkom prelazu jer su oko prelaza bila parkirana vozila, tvrdio je tada L. G. kome je sud danas odbio da ukine pritvor.\nPrvo osnovno javno tužilaštvo u Beogradu optužnim predlogom protiv L. G., od suda traži da ga osudi na jedinstvenu kaznu od 10 godina zatvora zbog krivičnih dela – teško delo protiv bezbednosti javnog saobraćaja i nepružanje pomoći licu povređenom u saobraćajnoj nezgodi, kao i meru bezbednosti zabrane upravljanja motornim vozilom u trajanju od pet godina.\nOvaj predmet je letos bio u žiži javnosti, jer L. G. prvobitno nije bio određen pritvor, pošto je sudija za prethodni postupak odbio predlog tužilaštva za pritvor.\nZbog prvobitnog puštanja na slobodu L. G. građani su organizovali proteste na Karaburmi, a ministraka pravde Maja Popović je krajem jula inicirala disciplinski postupak pred Visokim savetom sudstva protiv sudije za prethodni postupak koja je odbila da mu odredi pritvor.


Otklonjen kvar na toplovodu – GRAD Kruševac\nNaslovna » Društvo » Otklonjen kvar na toplovodu\nU kasnim večernjim satima kvar na toplovodu je otklonjen, pa građani Kruševca koji zbog havarije koja se dogodila u porti crkve Lazarice nisu imali grejanje dva dana, do jutra mogu očekivati tople radijatore\nKako saznajemo u kruševačkoj Toplani, do pucanja toplovode cevi došlo je na veoma osetljivom mestu, ispod zidina Lazarevog grada, pa su i uslovi pod kojima je vršena popravka bili specifični.\nPrema rečima direktora Toplane, Dragana Azdejkovića, popravka je rađena ručno, bez upotrebe mehanizacije, što je znatno otežalo i usporilo radove.\n– Da je cev pukla u bilo kojoj od gradskih ulica, na bilo kom drugom mestu, taj posao bi bio završen najviše za 24 sata – kazao je Azdejković, dodajući da je tokom prethodna dva dana Toplana činila sve kako bi se kvar otklonio bez oštećenja ovog spomenika kulture.\nPrema njegovim rečima, ovo je prvo havarijsko isključenje u ovoj grejnoj sezoni, a nekoliko prethodnih kvarova koji su sanirani za manje od 24 sata ne mogu se tretirati kao havarijska isključenja.\nPodsetio je da veći deo toplovodne mreže star preko 30 godina, te da se ne može unapred predvideti da li će i koliko do kraja sezone biti novih pucanja cevi na toplovonoj mreži.\nU kasnim večernjim satima kvar na toplovodu je otklonjen, pa građani Kruševca koji zbog havarije koja se dogodila u porti crkve Lazarice nisu imali grejanje dva dana, do jutra mogu očekivati tople radijatore Kako saznajemo u kruševačkoj Toplani, do pucanja toplovode cevi došlo je na veoma osetljivom mestu, ispod zidina Lazarevog grada, pa su i uslovi pod kojima je vršena popravka bili specifični. Prema rečima direktora Toplane, Dragana Azdejkovića, popravka je rađena ručno, bez upotrebe mehanizacije, što je znatno otežalo i usporilo radove. - Da je cev pukla u bilo kojoj od gradskih ulica, na bilo kom drugom mestu, taj…\nazdejković grejanje kvar sezoa toplana toplovod\t2018-01-10\nTag : azdejković grejanje kvar sezoa toplana toplovod\nPrethodni : Ivica Gočmanac – Kako zaštititi decu u digitalnom svetu\nSledeći : Mladi muzičari prvi put pred publikom u okviru projekta „Muzika i aktivizam“\n11. januara 2018. kod 09:31\nKoji kvar. Ne sećam se da sam negde pročitao da se desio kvar. Ljudi tri dana nisu imali grejanje i o tome se nije pisalo, ali se zato sada piše o tome kako je kvar otklonjen.\n12. januara 2018. kod 09:53\nMolim da se izbriše vest da je kvar otklonjen. Samo je zakrpljena jedna rupa na cevovodu, a pojavilo se nekoliko novih, tako da građani ponovo nemaju grejanje. Tako bar reče direktor toplane jutros na RTS-u.\n12. januara 2018. kod 09:57\nDa li to što cevovod toplovoda ide ispod samih zidina Lazarevog grada znači da je tu još iz vremena Cara Lazara, ili ga je neki pametnjaković iz novijeg doba tako projektovao.\n17. aprila 2021., 13:07


Republika, pokrajina i fondovi finansiraju poljoprivredu - AgroSmart\nRepublika, pokrajina i fondovi finansiraju poljoprivredu\npetak, 15. marta 2019.\nPrivredna komora Vojvodine (PKV), organizovala je danas tematski skup „Finansiranje poljoprivrede uz podršku države u 2019. godini“, uz logističku podršku Sistema poljoprivrednih informacija „Info tim logistika“ DOO i medijsku podršku „Dnevnik-Poljoprivrednik“ AD Novi Sad.\n– I republička i pokrajinska vlada, čine značajne napore da pomognu poljoprivrednim gazdinstvima da se obezbedi bolja konkurentnost naših proizvođača na domaćem kao i na svetskom tržištu. Privrednim subjektima u agraru potrebna je podrška države u cilju daljeg jačanja njihove konkurentnosti na tržištu i ovo je jedan od mnogih skupova sa tom tematikom koji se održavaju kod nas u PKV. S druge strane, PKV će i dalje svim svojim resursima nastaviti regionalno povezivanje privrednih subjekata iz agrara i davati im neophodnu podršku za izlazak na nova, treća tržišta, rekao je Vučurević.\nIz Pokrajinskog sekretarijata za poljoprivredu, vodoprivredu i šumarstvo danas je istaknuto da je za poljoprivredu najvažnije da postoji kontinuitet u merama koje se sprovode u okviru agrarnih politika.\n– Kao i prethodnih godina, i ove godine su raspisane konkursne linije za poljoprivrednu proizvodnju, pre svega kada govorimo o podizanju voćarskih zasada, opreme za podizanje protivgradnih mreža, sistemi za navodnjavanje, za proizvodnju u zaštićenom prostoru i za opremanje stočarskih farmi. Konkursi se završavaju danas, 15. marta i imamo izuzetno veliko interesovanje za ova četiri konkursa, rekao je Mladen Petković, pomoćnik pokrajinskog sekretara za poljoprivredu i dodao da će u narednih desetak dana biti raspisano još nekoliko konkursa – za startap podršku mladima u ruralnim područjima, za organsku proizvodnju, konkurs za srednje poljoprivredne škole i naučno-istraživačke institucije.\nPomoćnik ministra poljoprivrede, šumarstva i vodoprivrede Republike Srbije dr Nenad Katanić rekao je u izjavi za medije pre početka događaja da, kao i prošle godine, Ministarstvo insistira pre svega na preradi poljoprivrednih proizvoda, odnosno, na dodatoj vrednosti. Zbog toga su ove godine odvojena značajna sredstva za one mere koje se tiču investicija i prerade poljoprivrednih proizvoda. Kada je stočarstvo u pitanju, kako je istakao, najvažnije je da je produženo važenje ugovora o slobodnoj trgovini sa Turskom podizanjem kvote sa pet na skoro 10 hiljada tona za juneće meso.\n„Mi smo značajna sredstva i način subvencionisanja u govedarstvu opredelili za tovno govedarstvo, uveli nove mere i povećali iznos subvencija. Očekujemo da će rezultati ove godine u tom delu biti značajno bolji“, rekao je Katanić i dodao da su povećane subvencije za umatičene krmače i da sada iznose 15.000 dinara, da ostaje hiljadu dinara za tovljenike, kod tovnih junadi je podignuto sa 10.000 na 15.000 dinara, kod ovaca i koza ostaje 7.000 dinara za umatičena grla, 2000 dinara za isporučenu jagnjad i jarad klanici.\n„Na insistiranje poljoprivrednika, kako bi se ubrzao ceo proces, a prepoznajući dizel gorivo kao veoma važan input u poljoprivrednoj proizvodnji, nismo se vraćali na Pravilnik o regresiranom dizel gorivu. Mi smo tih 1.200 dinara prebacili na hektare, tako da će ove godine sa 4.000, taj iznos sredstava biti povećan na 5.200 dinara po hektaru“, rekao je Katanić.\nKada je biljna proizvodnja u pitanju, što se tiče voćarske proizvodnje, Katanić je rekao da su pravilnici ostali identični, ali je najavio da postoji šansa da bude mnogo veći iznos subvencija, ukoliko bude bilo dovoljno sredstava. U organskom sistemu proizvodnje, istakao je da je iznos subvencija po hektaru povećan sa 70 na 120 procenata.\nfondovi pokrajina republika


Održani vanredni izbori na Kosovu\nGradjani glasaju na izborima na Kosovu\nNa Kosovu su danas održani vanredni parlamentarni izbori. Birališta su zatvorena u 19 časova, a do 18 sati na izbore je izašlo oko 40 % gradjana.\nSva glasačka mesta na Kosovu jutros su otvorena na vreme. Biračka mesta otvorena su i na severu Kosova, ali je kako se navodi u saopštenju Centralne izborne komisije na tim mestima zabeležen manji odaziv birača.\nPredsednica ove komisije Vlaljdete Daka rekla je da su se na biračkim mestima u opštinama Štrpce i Mališevo dogodili incidenti između predstavnika različitih stranaka, ali da to ne može da ugrozi kompletan izborni proces.\nU kosovskoj policiji tvrde da je do incidenta došlo, ali da do okončanja istrage ne mogu da saopšte nikakve detalje.\nPredstavnici Srpske socijal-demokratske stranke i Jedinstvene Srpske liste Slaviša Petković i Rada Tajković tvrde da je do incidenta u Štrpcu došlo kada je gradonačelnik Štrpca iz Samostalne liberalne stranke pretukao člana biračkog odbora Iz Srpske social-demokratske stranke.\n“To je nešto što je do sada neprimereno u glasačkom procesu. Ja stvarno nisam čuo na kojim izborima u kojoj državi gradonačelnici biju članove biračkih odbora”, rekao je Petković.\nKandidat za poslanika ispred Jedinstvene strpske liste Rada Trajković rekla je nakon glasanja u Gračanici da je očekivala mnoge nepravilnosti, ali da fizičke napade visokih funkcionera Samostalne liberalne stranke, kako je kazala nije mogla ni da zamisli.\n“Ja sam mislila da ćemo se unutar parlamenta boriti za interese srpskog naroda i svih ostalih naroda koji žive na ovom prostoru. Da ćemo se boriti protiv kriminala, da ćemo se boriti za početak inter-etničkog dijaloga u parlamentu, ali bojim se da će parlament i dalje biti mesto gde će banditi učestvovati u najznačajnijem broju”, rekla je Rada Trajković.\nŠef izbornog štaba Samostalne liberalne stranke Dalibor Jevtić odbacio je navode Slaviše Petkovića i Rade Trajković.\n“Kada je predsednik opštine Štrpce gospodin Nikolić obilazio sva glasačka mesta u opštini Štrpce, čisto kao predsednik te opštine da vidi da li je sve u redu I na jednom od tih biračkih mesta je došlo do verbalnog sukoba I ništa više od toga”, kaže Jevtić.\nPredsednik Samostalne liberalne stranke Slobodan Petrović glasao je na biračkom mestu u Lapljem selu. On poručuje da će Samostalna liberalna stranka nastaviti da radi na poboljšanju uslova života svih Srba na Kosovu.\n“Naše angažovanje će se pre svega usmeravati ka rešavanju stambenih pitanja, zapošljavanju ljudi i to je nešto što će imati u kontinuitetu našu aktivnost. Ono čemu ćemo dati poseban akcenat pored bezbednosti jeste obrazovanje I zdravstvo gde je više nego neohodno da se stvari poprave”, rekao je Petrović\nLideri dve najjače politčke stranke na Kosovu demokratske partije Hašim Tači i Demokratskog saveza Kosova Isa Mustafa, glasali su u prepodnevnim satima u Prištini.\n"Danas Kosovo glasa za evropsku budućnost, za liberalizaciju viznog režima i da bude deo NATO-a. Glasamo za bolju budućnost naše države, stoga pozivam sve građane da izađu da glasaju", rekao je Tači.\n"Ovo je veoma značajan dan za Kosovo, za razvoj demokratije i upravljanja na Kosovu. Želim da ovi izbori budu uspešni i verujem u potpunosti da će biti uspešni", kazao je Isa Mustafa.\nNa ovim prvim parlamentarnim izborima na Kosovu, nakon proglašenja nezavisnosti u februaru 2008. pravo glasa imalo je 1.630.636 birača.\nGlasalo se na 2.280 glasačkih mesta, a na izborima je ucestvovalo 29 političkih stranaka i lista građana, medju kojima je osam srpskih i jedna crnogorska.\nIzbore je pratilo 32 hiljade poslamtraca, a u obezbeđivanju danasnjih izbora bilo je angažovano 6.000 policajaca..


Ekonomija - datum: 2019-12-14 POTPISAN UGOVOR SA NJEMAČKOM RAZVOJNOM BANKOM\nSa potpisivanja Za energetsku efikasnost 45 miliona\nMinistar finansija Darko Radunović potpisao je juče sa predstavnicima njemačke razvojne banke (KfW) ugovor o kreditu za program energetske efikasnosti u javnim zgradama, odnosno treću faza, vrijedan 45 miliona eura, dok je ministarka ekonomije Dragica Sekulić potpisala ugovor o grantu za isti program u visini od 4,8 miliona.\nU zajedničkom saopštenju dva ministarstva navodi se da su ugovore ispred KfW-a potpisali njen direktor za energetski sektor za jugoistočnu Evropu i Tursku Pablo Obrador i šef kancelarije u Podgorici Željko Uljarević.\nSekulić je kazala da se radi o 45 miliona eura kredita po veoma povoljnim uslovima.\n– To je 15 godina ročnosti, od čega pet godina grejs perioda uz fiksnu kamatnu stopu od 1,06 odsto. Posebno smo zahvalni na donaciji od skoro pet miliona koju je KfW obezbijedio kroz instrument WBIF – saopštila je Sekulić.


Srbijagas i Sogas osnivaju zajedničku osiguravajuću kuću – Nadlanu.com\nSrbijagas i Sogas osnivaju zajedničku osiguravajuću kuću\nMOSKVA, 26. januara 2010. (Beta) - Ruska osiguravajuća kompanija Sogas (Sogaz), u vlasništvu Gasproma, i Javno preduzeće Srbijagas osnovaće zajedničku kompaniju za osiguranje u Srbiji, izjavio je u utorak predsednik upravnog odbora Sogasa Vadim Janov.\nOn je novinarima u Moskvi kazao da će Sogas Srbija u kojem će ruska kompanija imati 51 odsto vlasništva, a Srbijagas 49 odsto početi da radi u drugom tromesečju ove godine.\nJanov je kazao da su obavljeni svi neophodni pregovori sa Narodnom bankom Srbije (NBS) i nadležnim institucijama koje su podržale osnivanje nove osiguravajuće kuće čija je registracija biti zavrsena tokom naredna dva meseca.\n"U prvom trgodišnjem periodu planirano je da ukupne investicije u Srbiji budu između 7,5 i osam miliona evra, a ruska kompanija će investirati proprorcionalno udelu u kompaniji koji poseduje", naveo je on i dodao da će osnivački kapital biti pet miliona evra.\nSrbijagas i Gasprom već su osnovali zajednička preduzeća za izgradnju gasovoda Južni tok i Podzemno skladište gasa "Banatski dvor", u kojima srpska državna kompanija ima udele po 49 odsto.


Izložba radova polaznika “Škole slikanja za treću dob” u Narodnoj biblioteci Budve - Vijesti | Radio Televizija Budva - Budva Crna Gora\nRadio Budva Live: Pet Shop Boys - West And Girls\nU organizaciji Narodne biblioteke Budve u četvrtak, 20.juna u holu Akademije zanja biće otvorena izložba radova polaznika radionice “Škola slikanja za treću dob”, koju vodi slikarka Rajka Kujundžijević.\nOko 50 radova nastalih u okviru tromjesečne radionice u Narodnoj biblioteci Budve izložiće petnaestak polaznica Škole slikanja. Izložbu u holu Akademije znanja u 20 časova, otvoriće predsjednik Savjeta JU Narodna biblioteka Budve dr Predrag Zenović, a o samoj izložbi govoriće voditeljica radionice, slikarka Rajka Kujundžijević uz čiju su se edukaciju i asistenciju polaznici oprobali u različitim likovnim tehnikama kao što su: crtež, akvarel, pastel, akril, kolaž, kombinovana tehnika i sl.\nRadionica “Škola slikanja za treću dob” koja se tokom protekla tri mjeseca svakog petka u terminu od 18 do 20 časova odvijala u organizaciji Biblioteke, pokrenuta je sa idejom o potrebi pune integracije starijih lica u životnu zajednicu kroz obrazovanje i razvoj sposobnosti, saopšteno je iz JU "Narodna biblioteka Budve".\nŠkola slikanja Rajke Kujundžijević u Narodnoj biblioteci Budve\nPolaznice "Škole slikanja za treću dob" izlažu u subotu\nVečeras Mahmut Orhan i Ofenbach


Ko su favoriti sutrašnjeg finala Eurosonga : Crveni tepih\nKo su favoriti sutrašnjeg finala Eurosonga\nFinale 56. takmičenja za “Pesmu Evrovizije” biće održano sutra u “Esprit areni” u Diseldorfu, a srpska predstavnica Nina Radojičić sa pesmom “Čaroban” nastupiće pretposlednja.\nTakmičari iz 25 zemalja u finalu će nastupiti sledećim redom: Finska, Bosna i Hercegovina, Danska, Litvanija, Mađarska, Irska, Švedska, Estonija, Grčka, Rusija, Francuska, Italija, Švajcarska, Velika Britanija.\nSlede učesnici iz Moladvije, Nemačke, Ruminije, Austrije, Azerbejdžana, Slovenije, Islanda, Španije, Ukrajine, Srbije i Gruzije. Pobednika 56. Evrosonga izabraće ravnopravno stručni žiri i publika, a pravo glasa imaće gledaoci “Pesme Evrovizije” iz svih država – učesnica ovogodišnjeg takmičenja, pri čemu ne mogu da glasaju za svog predstavnika.\nU finalu premijerno će nastupiti direktni finalisti, predstavnici Velike Britanije, Francuske, Španije, Italije i Nemačke.\nVeliku Britanju će predstavljati popularna grupa “Blue” sa pesmom “I can”, Španiju Lusi Peres, koja će izvesti melodiju “Que me quiten lo bailao”, a Francusku operski pevač Amauri Vasili, sa pesmom “San” (Sonniu), koju će otpevati na korzikanskom jeziku.\nProšlogodišnja pobednica Evrosonga Lena Mejer ponovo predstavlja Nemačku, ovoga puta sa kompozicijom “Taken by a stranger”, a posle 13 godina odsustva sa takmičenja, Italija je poslala mladog Rafaela Gualacija, koji će izvesti numeru “Follia d’amore”. Favorit je, sudeći po kladionicama, i dalje predstavnik Francuske, Vasili, dok su se šanse srpskoj predstavnici malo poboljšale.\nKladionice “Vilijam Hil” i “Pedipauer” predviđale su pre takmičenja da će Radojičićeva zauzeti 24, 22. ili 20. mesto u finalu, a nove kvote pokazuju da bi mogla da bude 18. ili 19. Na listama kladionica znatno je pao predstavnik Bosne i Hercegovine, Dino Merlin, kome umesto četvrtog, predviđaju 11. mesto, kao i Keti Vulf iz Mađarske, koja je uoči Evrosonga bila pri vrhu.\nMeđu prvih pet u finalu Evrosonga, po kladionici “Vilijam Hil”, naći će se Francuska, Irska, Azerbejdžan, Velika Britanija i Estonija, a “Pedipauer” kao najboljih pet vidi Francusku, Irsku, Azerbejdžan, Veliku Britaniju i Dansku.\nNajlošiji plasman prognozira se za Španiju i Litvaniju.


Politika Autor:Božica Luković20. apr. 202108:5521 komentara\nPredsednik Stranke slobode i pravde Dragan Đilas se putem saopštenja obratio članovima tima za dijalog Evropskog parlamenta.\n„Tekst koji ste svi zajedno potpisali i objavili u provladinom glasilu Blic predstavlja ozbiljan udarac dijalogu i pre nego je isti počeo“, piše Đilas.\nDijalog o uvodu u početak za koji je već kasno\n„U tekstu se veliča uloga srpskog parlamenta u kome nema opozicije i u kome se opozicioni političari, ali i profesori, glumci,novinari, sudije, ljudi iz NGO sektora i svi koji se ne slažu sa totalitarnim režimom nazivaju nacistima, fašistima, izdajnicima, lopovima. Parlament u kome se na isti ili sličan način govori o poslanicima evropskog parlamenta. Parlament u kome se ljudima sudi i presuđuje i u kome se onima koji drugačije misle crta meta ne čelu.\nU tekstu se veliča uloga Ivice Dačića, predsednika takvog parlamenta, čoveka koji je deo antievropskog režima Aleksandra Vučića. Veličanjem Ivice Dačića vređaju se Aleksandar Obradović, Marija Lukić, Milan Jovanović, svi prebijeni na demonstracijama jula prošle godine, svi koji su ostali bez posla jer nisu prihvatili da glasaju za SNS, ali i svi ostali građani Srbije koji su direktne žrtve ovog režima.\nU tekstu se veličaju rezultati lažnog dijaloga iz 2019. godine, iako nijedan jedini rezultat tim razgovorima nije postignut. Danas, osamnaest meseci kasnije je po izveštajima međunarodnih organizacija, ali i izveštaju samog Evropskog parlamenta usvojenog u martu ove godine, situacija, što se slobode i demokratije u Srbiji tiče, gora nego pre dve godine.\nOdgovornost za uspeh dijaloga nikako ne može biti podjednako na vlasti i opoziciji. Uspeh dijaloga zavisi od toga da li će Aleksandar Vučić prihvatiti da poštuje zakon ili će nastaviti da ga krši kao i svih prethodnih godina. Svi naši zahtevi su bazirani isključivo na poštovanju zakona, a umesto sprovođenja zahteva iz naše platforme dovoljno je da Aleksandar Vučić postupi po izveštaju Evropskog parlamenta za koji je rekao da su ga pisali ljudi izgubljeni u vremenu i prostoru.\nUkoliko pristupate dijalogu sa idejom da se dogovore neke kozmetičke izmene bolje je da ga i ne počinjete. I do nas su, kao i do vas, došle informacije da pojedini predstavnici zemalja Evropske unije govore kako opozicija hoće na izbore i samo joj treba neki minimalni ustupak kroz dijalog da bi opravdala takvu odluku. Kao predsednik najveće opozicione partije jasno vam kažem da je to laž. Mi na izborima koji nisu izbori nećemo učestvovati.\nDijalog je poslednja šansa da se kroz postizanje dogovora o poštovanju zakona smanje tenzije u društvu i izbegne izlivanje narodnog nezadovoljstva na ulice. Mi kao stranka smo protiv takvog scenarija jer on sa sobom nosi velike opasnosti, ali i potencijalne žrtve. Ako do takvih događanja dođe odgovornost će biti isključivo na režimu Aleksandra Vučića i onima koji takav režim podržavaju“, poručuje predsednik Stranke slobode i pravde.


Hant: Izmena bekstopa potrebna da se izbegne tvrdi Bregzit - Svet - Dnevni list Danas\nPočetna » Svet » Hant: Izmena bekstopa potrebna da se izbegne tvrdi Bregzit\n0Piše: Beta 20. februara 2019. 13.30 Izmenjeno: 20. aprila 2019. 12.28\n„To je zaista jedini način da se izađe iz te situacije“, rekao je Hant u govoru u Konrad Adenauer fondaciji u Berlinu i dodao da ne veruje da bi produženje datuma izlaska Britanije iz EU, koje treba da bude 29. marta, bilo šta rešilo.\nHant smatra da EU treba da prihvati jednu „jednostavnu ali važnu izmenu“ te zaštitne odredbe da bi Velika Britanija mogla da ima garanciju da neće neograničeno biti zarobljena u carinskoj uniji sa Evropskom unijom.\nAko bi se ta promena napravila, smatra Hant, sporazum o Bregzitu bi mogao da bude usvojen u britanskom parlamentu.\nPremijerka Tereza Mej danas boravi u Briselu da razgovara sa evropskim zvaničnicima i pokuša da nađe rešenje za to pitanje.\nBritanski parlament je u januaru odbacio sporazum o izlasku iz Unije postignut posle dve godine pregovora između Brisela i Londona, a glavni razlog su zaštitne mere oko granice između Severne Irske i Irske. Mej traži od EU da se tu uvedu obavezujuće promene.\nTakozvani bekstop bio bi pokrenut kao poslednja mera ako dve strane ne nađu bolje rešenje posle Bregzita da izbegnu vraćanje tvrde granice između Irske i Severne Irske.\nU Velikoj Britaniji pristalice čistog prekida sa EU vide u toj zaštitnoj meri „zamku“ kojom bi zemlja mogla da ostane večno vezana za kontinentalni blok. Tereza Mej pokušava da nađe način da ih razuveri tako što bi dobila garancije od Brisela o tome da je ta mera uslovna i privemena.\nGlavni pregovarač EU Mišel Barnije je ponovio da evropska dvadesetsedmorica neće ponovo otvarati dogovoren sporazum o Bregzitu, koji su britanski poslanici odbacili.


Film Toma uskoro u Požegi - POŽEGA ONLINE\nFilm Toma uskoro u Požegi\nPožeška publika uskoro će moći da pogleda film Toma. Projekcije su najavljene za 13. i 14. novembar u sportskoj hali. Na prikazivanje filma na neuobičajenom mestu rukovodstvo Sportsko-kulturnog centra (SKC) se odlučilo iz dva razloga.\nSala bioskopa trenutno nije u upotrebi jer se u njoj izvode radovi na delimičnoj rekonstrukciji, a veličina sportske hale omogućava da film pogleda veliki broj ljudi, a da se pri tome ispoštuju sve propisane epidemijske mere. Marko Maćić, direktor SKC, kaže za Požega radio da nisu uspeli da dobiju termin za ranije prikazivanje filma, pa će gledaoci morati da sačekaju sredinu novembra.\nUlaznice za projekciju filma Toma su već u prodaji na biletarnici bioskopa.\nViše od 700 hiljada tona otpada u Regionalnom centru ”Duboko”\nKadeti Sloge „izvukli“ remi


Sale: "Svake godine lažem ljude i sebe..." - Sportske.net\nSale: "Svake godine lažem ljude i sebe..."\nKapiten Partizana danas je zvanično potpisao novi ugovor koji će trajati do 2018. godine, a na konferenciji za novinare je bilo veoma zanimljivo.\nSaša Ilić - ''Drugo ime za Partizan, najbolji u Superligi...''''Jer je Sale samo jedan...'' - Zvanično, kapiten Partizana potpisao novi ugovor!Sprema se povratak Saleta Stanojevića u srpski fudbal, na velika vrata?!Hoće li ''Milioneri'' opet pazariti u Humskoj i šta o tome kaže Iliev?Nikolić: "Pravimo ekipu za evropske kvalifikacije"\nKapiten Partizana Saša Ilić potpisao je danas novi jednogodišnji ugovor sa tim fudbalskim klubom. Novi ugovor važiće do juna 2018. godine, jer je aktuelni ugovor važio do kraja fudbalske sezone.\nSaša Ilić je 1988. godine kao devetogodišnjak došao u Partizan, a krajem oktobra 1996. godine debitovao je za prvi tim u utakmici protiv Borca iz Čačka i sa 797 odigranih utakmica rekorder je kluba iz Humske 1. Postigao je 238 golova.\nJedan je od najboljih i najvoljenijih igrača u istoriji kluba, osvojio je 10 šampionskih titula, četiri Kupa i dva puta je igrao u Ligi šampiona sa Partizanom.\n"Želim prvenstveno da me zdravlje služi kao i do sada, nisam sklon povredama i to mi je najbitnije. Imam veliku želju za treningom, imam i dalje veliku volju za pobedama, da budem uz ekipu i da se radujem pobedama kojih će, nadam se, biti u nastavku sezone", rekao je kapiten Partizana.\nNovinare je zanimalo i zašto ugovor na "samo" godinu dana.\n"Navikao sam tako. Osim prvog ugovora koji sam potpisao na dve i po godine, svi su bili na godinu dana. Svake godine produžavam i svake godine lažem ljude a lažem i sebe... Sada sam rekao više neću izgovarati rečenicu: 'Još samo ova'", rekao je Ilić.\nKapiten Partizana je naveo da je ponosan na sve rezultate koje je postigao sa crno-belima.\n"Sigurno da mi je svaka pobeda nad Crvenom zvezdom najdraža u karijeri. Ponosan sam na sve trofeje koje sam osvojio sa klubom, ponosan sam na sve te brojke jer sam to ostvario u klubu koji volim i za koji navijam od malena", rekao je Ilić.\n"Nikad se nisam opterećivao rekordima... Ponosan sam na sve te brojke, ali se ne opterećujem time. Izuzetno dobro znam istoriju Partizana, znam kakvi su to igračine igrale i ja stvarno mislim da je mnogo igrača bilo koji su fudbalskim kvalitetima bili bolji od mene", dodao je on.\nSaša Ilić je za Partizan odigrao 797 utakmica, pa je novinare zanimalo da li će stići i rekord legendarnog Rajana Gigsa koji je za Mančester junajted odigrao 963 mečeva.\n"Da sam hteo da jurim rekorde, ja bih i Mocu (Momčila Vukotića) prestigao pre godinu-dve dana. Ja sam osoba koja se ne opterećuje time, uvek sam za to da ako nisam potreban ekipi na terenu da igra neko mlađi, to svi znaju... Znam ko je Rajan Gigs, šta će se desiti ne znam, ali sigurno je da je ta brojka velika i za mene", rekao je Ilić.\nPartizan je jesenji deo Superlige Srbije završio na drugom mestu sa šest bodova manje od prvoplasirane Zvezde.\n"Ispadanje iz Evrope nam je teško palo i to se i odrazilo na rezultate, ali konsolidovali smo se, beležimo dobre rezultate. Želim da se dobro pripremimo, da nastavimo u ovom ritmu i mislim da i titula nije daleko", rekao je Ilić.\nSašu Ilića poštuju i protivnici u domaćem šampionatu.\n"Ponosan sam na te stvari, veliko poštovanje imam prema našem najvećem rivalu jer da ne postoji Zvezda ne bi postojao ni Partizan. Ljudi su to prepoznali i zahvaljujem im na tome. Izuzetno ih respektujem i nikad u životu nisam rekao, niti bih rekao, neke ružne stvari o Crvenoj zvezdi", rekao je on.\nIlić će 30. decembra napuniti 39. godina.\nOsim Partizana igrao je još za Galatasaraj, Salcburg, Larisu i Seltu.


KOINCIDENCIJA ILI SUDBINA? Novak se posle tačno dve godine VRATIO NA TRON\nDve godine nakon prepuštanja prvog mesta na ATP listi Endiju Mareju, Novak Đoković je obezbedio povratak na svetski tron.\nRafael Nadal je otkazao učešće na startu turnira u Parizu zbog povrede, čime je Nole obezbedio prvo mesto na listi Asocijacije teniskih profesionalaca. Španac je to uradio 31. oktobra, baš na datum kada je naš najbolji teniser 2016. prepustio tron Endiju Mareju.\nNole će morati da sačeka do ponedeljka, kada će njegovo ime zvanično biti ispred svih tenisera sveta, ali matematički je to mesto već obezbedio.\nPovratkom na sam vrh naš najbolji teniser je uradio nešto što nikome u proteklih 18 godina nije pošlo. Naime, Đoković je prvi teniser od Marata Safina koji je uspeo da u istoj sezoni dođe do prvog mesta, a da je ranije bilo lošije rangiran od 20. pozicije. Rus je te godine bio 38. na svetu.\nIpak, Nole se neće zadovoljiti samo povratkom na prvo mesto, pošto je tek započeo pohod na titulu u Parizu. Preskočio je prvu prepreku u vidu Portugalca Žoaoa Souze, a naredna ga čeka ovog četvrtka - u pitanju je Damir Džumhur, a taj meč se igra oko 12.30.\nNOVAK NASTAVLJA POHOD NA TITULU Evo kada se Đoković bori za četvrtfinale mastersa u Parizu


Oslobađanja od dažbina dostigla 257 miliona eura - preduzetnica.me\nPočetna»Teme»Oslobađanja od dažbina dostigla 257 miliona eura\nNVO Akcija za socijalnu pravdu saopštila je da su za punih šest godina, odnosno od marta 2015. godine, kada je zvanično počela izgradnja dionice autoputa Smokovac Mateševo, pa do maja ove godine, oslobađanja od dažbina na tom projektu dostigla iznos od 257,2 miliona eura.\n“Ova suma nije konačna, jer se odnosi samo na poreska i carinska oslobođenja, ali ne i na oslobođene naknade po osnovu korišćenja kamena za ugradnju u dionicu autoputa. Koncesiona naknada za korišćenje kamena se ne plaća Državi Crnoj Gori, a do sada nije poznat tačan iznos koliko je po tom osnovu moglo da se prihoduje od gradnje dijela autoputa Smokovac Mateševo”, saopšteno je iz ASP.\nOslobađanja od poreza na dodatu vrijednost (PDV) do kraja maja ove godine iznose 166,7 miliona eura, piše rtcg.me.\nPodaci ASP pokazuju da u prvoj polovini ove godine tempo oslobađanja PDV-a ukazuje na nešto intenzivniju aktivnost na završetku dionice, za razliku od prošle – covid godine, kada izvođač radova od avgusta, pa do kraja te godine, nije iskazivao oporezivi promet.\n“Oslobađanja od poreza i doprinosa na zarade stranih državljana kod glavnog izvođača radova, kineske kompanije China Road and Bridge Corporation (CRBC), do početka maja ove godine dostigla su iznos od najmanje 32,3 miliona eura. Istovremeno, podaci u posjedu ASP-a pokazuju da povraćaj akciza na gorivo za CRBC i podizvođače, zaključno sa prvim kvartalom ove godine, iznosi preko 10,2 miliona eura”, poručuju iz ASP.\nIstiču i da glavni izvođač i podizvođači, angažovani na projektu, imaju pravo na povraćaj dijela akciza na gorivo, pa je najviše – oko 6,5 miliona vraćeno CRBC-u, Bemaxu oko 2,2 miliona, Cijevni Komerc 907 hiljada, Montenegro Petrolu 680 hiljada, Ramelu 2,9 hiljada, Kodaru hiljadu eura.\n“Oslobađanja plaćanja carine i PDV-a pri uvozu u međuvremenu nijesu uvećavana i ona od ranije iznose preko 48 miliona eura. Najveći dio ove vrste oslobađanja bio je na početku realizacije projekta ka Mateševu, koji je u javnosti odavno dobio obrise kontroverzne i ekonomski neisplative investicije”, stoji u saopštenju NVO Akcija za socijalnu pravdu.\nDionica Smokovac Mateševo je duga oko 42 kilometra, a ugovor o izgradnji zaključen je na 809 miliona eura. Završetak izgradnje kasni pune dvije godine, što povećava ukupne troškove investicije, koji će, zajedno sa naknadno ugovorenim radovima, premašiti milijardu eura. To će dionicu crnogorskog autoputa uvrstiti među najskuplje u Evropi.\nZavršetak izgradnje se očekuje na jesen ove godine, ali je to teško očekivati, a posebno imajući u vidu dinamiku do sada povučenog iznosa kineskog kredita i budžetske projekcije o isplatama, koje su predviđene ne samo u ovoj, već i u narednoj godini.\nPrethodni PostCall centar: Besplatan broj NTOCG za turiste i građane\nSljedeći Post Prošle godine: Više od 11 hiljada firmi bilo u vlasništvu stranaca, najviše u Budvi


Projekat "Promocija evropskih vrednosti medju mladima" - Pirot Plus Online\nProjekat "Promocija evropskih vrednosti medju mladima"\n13. avgust 2013. 10:18 Društvo Pirot Plus Online\nUdruženje građana „Vizija“ započelo je realizaciju projekta „Promocija evropskih vrednosti među mladima“. Miloš Dinić, korodinator Udruženja, u izjavi za portal Plusonline, kaže da je reč o značajnom projektu koji će biti realizovan do kraja oktobra u srednjm školama na nivou Okruga.\n- Projekat „Promocija evropskih vrednosti među mladima“ realizuje se od avgusta do oktobra u svim srednjim skolama pirotskog okruga, nizom edukativnih aktivnosti u cilju povećanja svesti mladih o evrointegracijama i poštovanja evropskih vrednosti. Najvažnije aktivnosti na projektu su održavnaje seminara za obuku vršnjačkih edukatora o evropskim vrednostima, održavanje radionica kao i tzv. „Evropskog časa“ u srednjim školama na nivou okruga, kao i podela lifleta. Takođe je projektom predviđena i internet kampanja koja će se odvijati preko sajta „Vizije“ i društvenih mreža – kaže Dinić.\nUkupna vrednost projekta je 82.800 dinara koje finansira Ministarstvo omladine i sporta. Ovaj projekat je izabran na Konkursu za finansiranje omladinskih volonterskih projekata „Mladi su zakon“ za 2013. godinu. Dinić je najavio i program uokviru Pirotskog kulturnog leta koji realizue Udruženje a to je izložba slika nastalih na osnovu afričkih motiva profesora Ekonomske škole Milice Radovanović . Izložba će biti otvorena u petak 16. avgusta u Omladinskom kutlurnom centru.


Aleksić: Hitno uvesti automatski sistem odbrane od grada, ogromna šteta i ove godine (VIDEO) - Teslavision\nAleksić: Hitno uvesti automatski sistem odbrane od grada, ogromna šteta i ove godine (VIDEO)\nPotpredsednik Narodne stranke i poslanik Miroslav Aleksić pozvao je Vladu Srbije da što pre na teritoriji cele zemlje uspostavi mrežu automatskih protivgradnih stanica sa daljinskim upravljanjem, umesto što izdvaja novac za fontane, jarbole i slične “besmislene projekte”.\n“Grad je i ove godine naneo ogromnu štetu poljoprivrednicima, a Vlada Srbije i ministar poljoprivrede Branislav Nedimović ćute, što jasno pokazuje da ih taj problem ne zanima, jer su u kampanji za lažne izbore, najavljene za 21. jun. Umesto da uvede efikasan sistem protivgradne zaštite, vlast svake godine obećava da će nadoknaditi štetu, što se gotovo nikada nije dogodilo”, rekao je Aleksić na konferenciji za novinare u Skupštini Srbije.\nAleksić je naveo da je grad u župskom kraju potpuno uništio vinograde, a da “vlast zna da taj kraj naziva srpskom Toskanom”, ali ne čini ništa da zaštiti od elementarnih nepogoda taj region i druge poljoprivredne proizvodjače u Srbiji, i dodao da je grad počinio veliku štetu i u Trsteniku i Sjenici.\n“I ove godine smo čuli da nikada više novca nije uloženo i da imamo dovoljno protivgradnih raketa. Kada imamo dovoljno raketa, nemamo strelce, pošto ih država plaća 4.000 dinara mesečno za dežurstvo od 24 sata, pa to niko neće da radi. Kada imamo i strelce, zakazuje sistem javljanja i zato nema blagovremenog dejstva. Svima je jasno da sistem ne funkcioniše, ali je očigledno da se Nedimović ne uključuje u rešavanje tog problema”, rekao je Aleksić.\nAleksić je naveo da je grad u poslednje dve godine načinio štetu od šest milijardi dinara, a godišnje se u protivgradnu odbranu ulaže svega 600 miliona dinara, i dodao da vlast ne shvata da svaki dinar uložen u efikasnu zaštitu vraća 14 dinara.\n“Poljoprivrednici u Srbiji svakog jutra gledaju u nebo i nadaju se da ih neće pogoditi grad, suša ili poplave. To je tako u državi u kojoj se ne vodi računa o poljoprivredi. Neophodno je izgraditi i kanale za navodnjavanje i odvodnjavanje, ili neka vlast kaže poljoprivrednicima da se sami snalaze”, dodao je Aleksić.\nPrevious : Stamatović i Jovanović predali potpise za izbornu listu RIK-u (VIDEO)\nNext : A.Šešelj (SRS): Potrebno je usvajanje novog Zakona o radu (VIDEO)


Ruski fond i Centar „Gamaleja“ osnovali savetodavno telo o vakcini „Sputnjik Ve“ - Sputnjik Srbija\n00:48 14 Jun 2021\nRuski fond i Centar „Gamaleja“ osnovali savetodavno telo o vakcini „Sputnjik Ve“\n12:47 18.01.2021 Preuzmite kraći link\nRuski fond za direktne investicije i Nacionalni istraživački centar za epidemiologiju i mikrobiologiju „Gamaleja“ osnovali su međunarodni naučno stručni savet za vakcinu „Sputnjik Ve“ (Sputnik V), navodi se u saopštenju Fonda.\nU sastavu Saveta su vodeći naučnici iz oblasti virologije, mikrobiologije, genetike i biotehnologije iz Argentine, Velike Britanije, Nemačke, Indije, Rusije, SAD, Francuske, Švedske i Hrvatske, koji predstavljaju najveće naučne i medicinske centre.\nMeđu njima su predsednik Društva za infektivne bolesti Argentine Omar Sued, predsednik Britanskog društva za gensku i ćelijsku terapiju Len Sejmor, vođa tima Instituta za virologiju Univerzitetske bolnice u Esenu (Nemačka) Vipke Bajer, šef istraživanja u oblasti razvoja vakcina na Institutu za molekularnu i ćelijsku farmakologiju (Francuska) Sesil Čerkinski.\nU savetu su bili i predstavnici Sjedinjenih Američkih Država: doktor medicine i profesor u Centru za vakcine i imunoterapiju na Institutu Vistar Hildegund Ertl, profesor u Zdravstvenom naučnom centru Univerziteta Teksas u San Antoniju Ronald Rodrigez i docent mikrobiologije i imunologije na Medicinskoj školi Vajk Forest Dejvid Ornels.\nRusku stranu u Savetu čine direktor Centra „Gamaleja“ akademik Ruske akademije nauka Aleksandar Gincburg, zamenik direktora Centra „Gamaleja“ za naučni rad, dopisni član Ruske akademije nauka, doktor bioloških nauka Denis Logunov, profesor Fakulteta za fundamentalnu medicinu Moskovskog državnog univerziteta „Lomonosov“, zamenik glavnog lekara za anesteziologiju i intenzivnu negu u moskovskoj bolnici broj 52 Sergej Carenko i predsednik Nacionalnog centra „Dima Rogačov“, akademik Ruske akademije nauka Aleksandar Rumjancev.\nDirektor Ruskog fonda Kiril Dmitrijev primetio je da na ovoj formiranoj međunarodnoj platformi naučnici proizvođači vakcina mogu da razmenjuju informacije, mišljenja i ekspertizu sa vodećim stranim kolegama.\n„Takva naučna razmena postala je posebno tražena u vezi sa pandemijom nove infekcije virusom korona – globalnim problemom koji je podstakao na objedinjavanje celokupnog globalnog naučno-istraživačkog potencijala“, naglasio je Dmitrijev.


Sutra počinje beogradski Sajam nameštaja › Made-in-Germany.rs\nNa Beogradskom sajmu sutra počinje 56. Međunarodni sajam nameštaja, opreme i unutrašnje dekoracije, koji će do 11. novembra okupiti više od 500 izlagača iz 45 zemalja, najavljuju organizatori.\nUporedo sa Sajmom nameštaja u Hali 5 će biti održan i Međunarodni sajam mašina i alata za drvnu industriju, koji će trajati dan manje, do 10. novembra, prenosi agencija “Beta”.\nNa ovogodišnji sajam nameštaja dolazak je prijavilo više od 500 izlagača, što je znatno više od prošlogodišnjih 450, pa će zbog većeg broja novih izlagača Sajam ove godine biti realizovan na većem izložbenom prostoru.\nU okviru Sajma nameštaja biće organizovana i izložba mladih internacionalnih dizajnera, koji će tokom manifestacije moći da se upoznaju sa predstavnicima frimi za proizvodnju nameštaja. Na Sajmu će biti dodeljena i međunarodna nagrada za dizajn „Zlatni ključ“, a o pobedniku će odlučiti stručan žiri čiji su članovi iz Italije, BiH, Hrvatske i Srbije.\nProšlogodišnji Međunarodni sajam nameštaja u Beogradu posetilo je oko 85.000 ljudi, koji su se upoznali sa asortimanom 450 izlagača iz 45 zemlja sveta.\nOd MiG na 05/11/2018 / AKTUELNO / Ostavite komentar\nU Nemačkoj plata za "mini-džob" 450 €


Nikšićke komite ponovo blokirale put ka Podgorici\n14:50 >> 14:55\nJedna kolovzna traka je slobodna za hitne slučajeve\nNikšićke komite i danas su blokirali magistralni put kod Bogetića, na putnom pravcu ka Podgorici, a skup obezbeđuje policija.\nJedna kolovozna traka je slobodna za hitne slučajeve, prenela je RTV Nikšić.\nZbog blokade su već počele da se stvaraju kolone.\nKako su saopštili na društvenim mrežama, današnja blokada je u znak protesta zbog jučerašnjeg ponašanja premijera Zdravka Krivokapića.\n-Ovaj protest je nešto na šta smo naterani ponašanjem našeg premijera i naše vlade, navodi se, između ostalog, u objavi u kojoj komite Nikšića tvrde da su juče njihovi saborci gaženi automobilom vlade, a da im je Krivokapić pretio.\nKrivokapićevu vladu optužuju da namerava da Crnu Goru, kako tvrde, pretvori u srpsku koloniju.\nTenzije u Crnoj Gori podignute su poslednjih dana, izazvane najavljenim izmenama kriterijuma za sticanje crnogorskog državljanstva.\nMinistar unutrašnjih poslova Sergej Sekulović izjavio je da će sa zadovoljstvom odazvati pozivima za kontrolno saslušanje.


Nikola Maksimović – Handball 4 all\nProjekat “Handball 4all” je svakako jedinstven u Evropi. Izdvojio bih ga od drugih iz više razloga:\n1) Termin u kom se održava, letnja pauza između dve sezone, je period kada igrači mogu puno da napreduju. Svakako da ga ambiciozni igrači koriste da smanje pauzu do počeka pripremnog perioda u svojim klubovima i usavrše svoje znanje kroz rad sa vrhunskim stručnjacima. Dosta igrača koji su po godinama kadeti ili juniori mogu kroz rad na akademiji da se brže adaptiraju na seniorski rukomet, da steknu realnu sliku gde su u odnosu na potrebe i zahteve seniorskog rukometa.\nPored odličnih trenera uvek je u trenažnom procesu dovoljan broj igrača koji imaju zapaženu karijeru i svakako da trenirajući sa njima mladi mogu da se nadograde i napreduju ali i da vide na kojim elementima moraju da rade u narednom periodu… Još jedna od prednosti je to da na akademiju dolaze igrači sa svih meridjiana i iz različitih rukometnih škola, što daje posebnu draž celom projektu.\n2) Iz trenerskog ugla gledano mislim da je projekat “H4All” nešto najbolje što trener sebi može da priušti za usavršavanje. U svojoj 15-ogodišnjoj trenerskoj karijeri prisustvovao sam na desetinama EHF i IHF seminara, kao i na nekoliko seminara u susednim državama, ali iskustvo i znanje koje sam stekao na dve edicije “Handball4all” akademije je nemerljivo!\nIzuzetno je dobro to što svako izdanje ima određenu temu sa nekoliko tematskih jedinica. Zastupljeni su svi bitni segmenti, fizička priprema, rad sa golmanima, individualni i grupni elementi napada i odbrane, teoretska predavanja, razgovori sa legendama rukometa i slično…\nOno što je za mlade trenere takodje dragoceno je da posle svakog treninga lektori do detalja objasne zašto su nešto radili na treningu, šta su hteli da postignu sa određenim vežbama, i uvek su na raspolaganju svim trenerima za raznorazna pitanja! Svakodnevno se organizuju teoretska predavanja, često kao uvod u praktičan deo koji sleduje sutradan što svakako daje posebnu dimenziju… I ono što je po meni zaista zanimljivo, činjenica da je svaka edicija posebna i drugačija u odnosu na prethodnu jer su zastupljeni lektori i treneri iz svih rukometnih škola koje nešto znače u svetskom rukometu.\nјануар 09, 2016 by handball4all 0 comments


I Murinjo hoće sjajnog Alžirca! - Sportske.net\nGde će završiti?\nŠest pojačanja iz snova za Čelsi i ultimatum Abramoviča Lampardu!Ozbiljna otpuštanja na "Emirejtsu", a šta je sa Ozilovih 400 hiljada nedeljno?Fulam se vratio, sledi "vrelih" mesec dana, stižu četvorica sa severa prestonice, Mitar dobija idealnu konkurenciju!Murinjo završio prvo pojačanje, šta dalje?Prodaja, pa Vilijan!\nKako prenose engleski mediji, Totenhem je zainteresovan za krilnog igrača Brentforda Saida Benramu.\nOvaj 24-godišnji fudbaler je u sezoni za nama blistao u Čempionšipu, postigao je 17 golova i upisao devet asistencija, sa Votkinsom i Mbeuomom je činio fantastičan "BMW" trio, ali to na kraju nije bilo dovoljno da se "Pčele" domognu elitnog ranga.\nSada najverovatnije sledi rasprodaja najboljih pojedinaca, Votkins je na radaru velikog broja klubova iz Premijer lige, želi ga i Fulam, a slična situacija je i sa Benramom.\nJasno je da je završio sa Čempionšipom, pisalo se ranije i o Arsenlu i Čelsiju, ali su se ovi klubovi iz Londona okrenuli drugim opcijama.\nZato je Vest Hem pokazao interesovanje, ali će "Čekićari" prvo morati da prodaju određene igrače, a istakli su i da je prioritet kluba ojačavanje odbrane.\nZainteresovani su i povratnik u elitni rang Lids, kao i Aston Vila, koja je opstala i sprema se da potroši veliki novac i ovog leta.\nSada se još jedna klub uključio u trku za potpis fudbalera iz Alžira, u pitanju je Totenhem, Murinjo veruje da bi Benrama mogao da bude odlično pojačanje za Sparse, posebno jer nije previše skup.\n"Pevci" neće imati puno novca za trošenje ovog leta, a Benrama bi mogao da bude dostupan za 20ak miliona evra, iako klub sa "Grifin park" traži skoro 30.\nMoraće ipak, najverovatnije, da smanje cenu, videćemo ko će na kraju uspeti da dođe do potpisa 24-godišnjeg Saida Benrame.


Donacije kompanije Mars Crvenom krstu Srbije - Olaf&McAteer\nDonacije kompanije Mars Crvenom krstu Srbije\nBeograd, 18. maj 2020. – Kompanija Mars, koja stoji iza nekih od najomiljenijih svetskih brendova, donirala je 27.000 proizvoda, čokoladica Mars, Snikers i M&M’s, Crvenom krstu Srbije. Donaciju vrednu više od 1,5 miliona dinara, Crveni krst Srbije proslediće prvenstveno zdravstvenim radnicima u čitavoj zemlji kao znak zahvalnosti za njihovu izuzetnu posvećenost i zalaganje u borbi protiv korona virusa. Zahvalnica za uloženi trud i pokazanu solidarnost u vidu slatkih paketa biće uručena i volonterima Crvenog krsta Srbije.\n“Moje kolege zdravstveni radnici kao i moji saradnici volonteri i zaposleni u Crvenom krstu svakoga dana su nesebično pokazivali koliko je važna ljudska solidarnost, humanost i lično požrtvovanje. Drago mi je da ste i vi to prepoznali i da ste za svog partnera izabrali najstariju humanitarnu organizaciju koja u Srbiji postoji 144 godine. U različitim krizama, nevoljama i teškim vremenima Crveni krst Srbije je mogao da pruži pomoć najranjivijim kategorijama našeg stanovništva poštujući svoje osnovne principe – humanost, nepristrasnost, neutralnost, nezavisnost, univerzalnost, dobrovoljnost i jedinstvo, ali i zahvaljujući dobrim namerama donatora i angažovanju volontera Crvenog krsta. Tokom trajanja vanrednog stanja u Srbiji u 165 organizacija Crvenog krsta u gradovima i opštinama bilo je angažovano 2.823 volontera i 685 zaposlenih Crvenog krsta koji su svakodnevno prosečno prelazili po 1.821 kilometara da bi stigli do 352.904 građana Srbije kojima je neka vrsta pomoći bila potrebna.” – izjavio je prof. dr Dragan Radovanović, predsednik Crvenog krsta Srbije.\nNa globalnom nivou, kompanija Mars izdvojila je20 miliona dolara u novcu i proizvodima za podršku stotinama zajednica u kojima posluje, kao i zajednicama od kojih nabavlja sirovine, a koje su najviše pogođene pandemijom COVID-19.\n“U kompaniji Mars verujemo da svet kakav želimo da vidimo sutra, počinje sa načinom kako poslujemo danas. Zbog toga smatramo da je važno da podržavamo jedni druge i verujemo da kompanije imaju veliku odgovornost u ovim neobičnim okolnostima. Naš pristup u radu tokom pandemije COVID-a bio je i ostaće i dalje da osiguramo sigurnost i dobrobit naših saradnika, i brinemo o našim zajednicama. U ovoj krizi smo zajedno i neophodno je da svi damo svoj doprinos u borbi da se situacija u svetu što pre vrati u normalu.“ – istakao je Predrag Milinčić, regionalni direktorkompanije Mars.


Po proizvodnji malina Srbija druga u svetu › Made-in-Germany.rs\nSrbija se sa ovogodišnjim rodom maline od 63.000 tona, ponovo našla na drugom mestu u svetu po proizvodnji ovog voća. S obzirom da je u Podrinju, oko Bratunca i Zvornika, ovog leta ubrano još 10.000 tona, srpska proizvodnja maline gotovo je izjednačena sa ovogodišnjom proizvodnjom Sjedinjenih Američkih Država (SAD) od 75.000 tona.\n– Na čelu te liste prošle godine je bila Poljska sa prinosom od 120.000 tona, ali je ovog leta njihove zasade zadesila katastrofalna suša. Pretpostavlja se da je njihov ukupan rod tek između 50.000 i 60.000 tona, a to je siguran znak da će do sledeće berbe doći do velikog rasta cena u svetu – objašnjava Čileanac Felipe Rosas Osa, generalni sekretar Svetske organizacije za malinu (IRO), a prenosi „Politika“.\nOvo su lepe vesti za malinare u Srbiji, jer se već oseća blagi rast cena koje su u avgustu iznosile 2,6 eura po kilogramu. Male hladnjače u Srbiji kilogram sorte “vilamet” trenutno prodaju izvoznicima za 300 do 310 dinara, dok se cena “miker” maline kreće od 340 do 350 dinara.\nRekordan prinos maline u Srbiji bio je 2002. godine, kada se sa proizvodnjom od 94.366 tona naša zemlja našla na prvom mestu u svetu. I 2006. godine Srbija je takođe bila vodeća u svetu sa proizvodnjom od 90.000 tona, dok su iza naših malinara ostali proizvođači iz SAD (65.000), Čilea (63.000) i Poljske (52.000).\nGeneralni sekretar Felipe Rosas ove sedmice boravi na sajmu u Nemačkoj, a iz Kine se upravo vratio sa zanimljivim vestima.\n– Tamo sam bio 15 dana i uverio se da proizvodnja maline u toj zemlji stalno raste. Ove godine je u četiri provincije pod malinom bilo između 3.000 i 3.500 hektara različitih sorti: “fertodi”, “otom blis”, “britn”, “heritidž”, ”miker”… Novi malinarski region je Tibetski plato u provinciji Kingai na nadmorskoj visini od čak 2.500 metara. Malina je u takvoj klimi pod potpunom zaštitom prirode, jer nema biljnih bolesti ni štetočina, a pesticidi se uopšte ne koriste – naveo je Rosas.\nPo izvozu ruža Srbija 8. u svetu\nPrijepolje pomaže hladnjačarima i malinarima\nGajenje malina u Srbiji u predstjećoj sezoni\nOd MiG na 10/10/2015 / Investicije, Poljoprivreda, Proizvodnja / Ostavite komentar\nKako je nastao nemački brend “Haribo”?


source.ba | Dionice Sarajevo-osiguranja porasle sa 8 na 13,4 KM\nDionice Sarajevo-osiguranja porasle sa 8 na 13,4 KM\nNajveći dnevni promet na Sarajevskoj berzi u petak ostvaren je dionicama Sarajevo-osiguranja, kada su 312.583 dionice najvećeg osiguravajućeg društva u BiH plaćene nešto više od 4,2 miliona KM.\nCijena dionica Sarajevo-osiguranja u konstantnom je rastu, nakon što se društvo sa 36,06 miliona KM premije u prvih šest mjeseci 2019. godine učvrstilo na vodećoj poziciji među 12 osiguravajući društva u Federaciji FBiH.\nOd juna ove godine do danas cijena dionice Sarajevo-osiguranja je porasla sa 8 na 13,4 KM, a očekuje se i novi rast.\nIz uprave Sarajevo-osigurana nisu željeli komentarisati skok dionica društva, kao ni eventualne planove vlasnika kompanije.\n“Uprava Sarajevo-osiguranja ostaje opredjeljenja da društvo razvija prateći savremene trendove poslovanja na tržištu osiguranja”, rečeno je kratko agenciji Patria u Sarajevo-osiguranju.\nPrije dvije godine Vlada Federacije BiH, kao najveći dioničar u Sarajevo-osiguranju namjeravala je prodati svoj udio u kompaniji koji iznosi 45,4 posto. Kao najbolji ponuđač za Vladine dionice tada se javila grupacija Prevent sa ponudom od osam miliona KM, ali je prodaja zaustavljena.\nVladine dionice u Sarajevo-osiguranju na Sarajevskoj berzi trenutno vrijedi nešto više od 27,7 miliona KM.


ZAKON O SISTEMU PLATA ZAPOSLENIH U JAVNOM SEKTORU: ZAKON STUPA NA SNAGU 9. MARTA 2016. GODINE, A PRIMENJIVAćE SE OD 1. JANUARA 2017. GODINE, ODNOSNO OD 1. JANUARA 2018. GODINE NA POLICIJSKE SLUżBENIKE, PROFESIONALNE PRIPADNIKE VOJSKE SRBIJE I ZAPOSLENE U ORGANIMA U čIJEM SU DELOKRUGU BEZBEDONOSNI I OBAVEšTAJNI POSLOVI\nNovousvojeni Zakon o sistemu plata zaposlenih u javnom sektoru ("Sl. glasnik RS", br. 18/2016 - dalje: Zakon), koji je kod većine naišao na odobravanje, trebalo bi da usaglasi uslove za skoro sve zaposlene u javnom sektoru.\nNaime, kako objašnjava Zoran Savić iz Sindikata zdravstva i član Socijalno – ekonomskog saveta, koji je učestvovao u donošenju pomenutog Zakona, osnovica treba da bude ista za sva zanimanja i određivaće se u skladu sa republičkim budžetom za 2017 godinu. Osnovna plata obačunavaće se množenjem osnovice i koeficijenta.\n– Predviđeno je da zarade ne mogu da budu manje od dosadašnjih, ali će ipak biti izuzetaka kod pojedinaca, koji, primera radi, primaju 70.000 dinara, a kod kojih će primena Zakona o platnim razredima predviđati budžet od, recimo, 50.000 dinara. Svrstavanjem u razrede, naknadno će biti utvrđena dinamika kojom će se plata smanjivati. Jedna od opcija je i da se takvima plata ne smanjuje, ali i da određeni vremenski period nemaju pravo na povećanje, dok se projektovano ne izjednači sa realnim – objašnjava Savić.\nNebojša Atanacković iz Unije poslodavaca Srbije kaže da, po onome što je čuo od ministarke državne uprave i lokalne samouprave, Kori Udovički i ministra finansija, Dušana Vujovića, novim Zakonom nije predviđeno da bude smanjenja zarada. Međutim, pristalica je teze da "ako nekom želiš da povećaš platu, da drugom moraš i da smanjiš", a sve u cilju da ne bude velikih razlika u platama među ministarstvima.\n– Ide se na to da početnik u školi ima ista primanja kao i drugi početnik, a ne kao do sada, da profesor sa 30 godina staža, prima isto koliko i onaj na početku karijere. Sve Evropske zemlje imaju sistem platnih razreda, samo podzakonskim aktima treba napraviti da sve bude logičnije i da se sistem drži pod kontrolom – navodi Atanacković i pominje kao primer da se dešava da šofer bude bolje plaćen nego stručnjak u nekoj naučnoj oblasti.\nSavić još ističe da izjednačavanjem osnovice i koeficijenta ne znači da nema uslova za napredovanje tokom radnog veka. - Na osnovu kriterijuma za vrednovanje rezultata rada koje treba da definišu novi podzakonski akti, biće moguć rast plate i do 35 odsto, a ne samo na osnovu minulog rada, kao do sada. A objektivno utvrditi te kriterijume, biće teško, ali će se, recimo, kod lekara, gledati koliko je koji lekar imao komplikacija u lečenju, da li je imao više ili manje pregleda, kojim lekovima je lečio…-\nNa pitanje koja će zanimanja biti plaćenija, odnosno koje će profesije imati najveći koeficijent, Savić misli da će to ipak imati direktori i oni na rukovodećim profesijama, dok za ostale nije siguran dok ne budu formirane plate po platnim grupama.\nAtanacković je rekao da u prosveti i zdravstvu imaju najveću mogućnost da traže bolje uslove za sebe, ali da sve zavisi od toga koliko će koja grana moći da računa na određena ekonomska sredstva. Takođe je istakao da je doneti Zakon samo krovni i da će morati da donesu još podzakonski akata da bi se uredila oblast.\nZakonom je predviđeno da za ceo javni sektor bude utvrđena jedinstvena osnovica za svaku godinu, ali uz prethodno pribavljeno mišljenje SES-a.\nEkonomsko-socijalni saveti na lokalnom nivou, koje bi trebalo da imaju sve opštine u Srbiji, takođe će moći da utiču na visinu koeficijenata u lokalnim zajednicama.\nUnija poslodavaca Srbije sa nestrpljenjem očekuje, poručuje Atanacković, da se na sličan način reše i plate zaposlenih u javnim preduzećima na republičkom nivou, jer će tako biti ostvarene značajne uštede u troškovima države. Javna preduzeća imala bi veću odgovornost prema osnivaču, odnosno državi. Njime bi se i usaglasile plate tako što, primera radi, bravar u javnom preduzeću ne bi više imao veću platu od nekog bravara u proizvodnji, jer bi se višak od profita u javnom preduzeću slivao u budžet, zaključio je Atanacković.\nZakon stupa na snagu 9. marta 2016. godine, a primenjivaće se od 1. januara 2017. godine, odnosno od 1. januara 2018. godine na policijske službenike, profesionalne pripadnike Vojske Srbije i zaposlene u organima u čijem su delokrugu bezbedonosni i obaveštajni poslovi.\nIzvor: Vebsajt Telegraf i Tanjug, 01.03.2016.


Skupština opštine - Blic Online\nEkskurzija maturanata gimnazije iz Arilja, na koju je, umesto đaka, put Italije krenuo lokalni funkcioner sa novopečenom suprugom, osim pokvarenih autobusa koji su učenici gurali, dobila je i neočekivani obrt: direktor gimnazije u Veneciji je podneo ostavku, a mladenci su, izgleda, napustili đačko putovanje.\nCIRKUS U REŽIJI MIRKA ČOLOVIĆA Pale "teške" reči na prvoj sednici Skupštine opštine Sokolac\nGlavna zvezda na prvoj sednici Skupštine opštine Sokolac u novom sazivu bio je Mirko Čolović.\nU Gacku sve po starom: Jovan Kovačević predsednik SO\nOpštinu Gacko i u naredne četiri godine vodiće isti funkcioneri, odlučeno je na konstitutivnoj sednici Skupštine opštine Gacko.\n„EUROBLIC“ OTKRIVA Gradsku kasu Banjaluke preuzima Božana Šljivar\nBožana Šljivar, bivša direktorka Agencije za osiguranje depozita RS, biće nova v.d. načelnica Odeljenja za finansije u Gradskoj upravi Banjaluke, saznaje „EuroBlic“.\nDončić: Sud presudio da sam ja predsednik Skupštine opštine Gradiška\nOkružni sud u Banjaluci uvažio je tužbu Radislava Dončića kao predsednika Skupštine opštine (SO) Gradiška i poništio akt njegovog razrešenja sa te funkcije.\nKonstitutivna sednica na ZVEZDARI: Miloš Ignjatović novi predsednik opštine\nMiloš Ignjatović (45) ispred liste Aleksandar Vučić - Srbija pobeđuje novi je predsednik GO Zvezdara, izglasano je sa 29 glasova "za" danas na konstitutivnoj sednici ove opštine. Novu vlast na Zvezdari formirali su odbornici Srpske napredne stranke uz podršku odbornika SPS-a i grupe građana "Mirijevo".\nSMENA POSLE HIT INTERVJUA Milišić više neće biti na listi SNS\nŠef kraljevačkih naprednjaka Nebojša Simović potvrdio je za "Blic" da će Miloš Milišić biti smenjen sa mesta zamenika šefa odborničke grupe SNS.\nSkupština Opštine Požega nije usvojila 24. decembra Program rada Kulturnog centra Požega za 2016. godinu, i to bez obrazloženja, nakon jednoipočasovne rasprave koja se uglavnom nije ni ticala programa te institucije kulture koja je proteklih nedelja dobila snažnu podršku lokalne i šire javnosti povodom političkih pritisaka kojima je izložena.\nSNS: Vračar je postao slobodna zona za krađe\nDemokratska stranka izgubila je većinu na Vračaru, jer je sednica Skupštine opštine održana uz glasanje jednog građanina koji nije odbornik, a ta opština pretvorena je u "slobodnu zonu" za krađe - saopštio je danas Gradski odbor Srpske napredne stranke.\nLajkovac: Propao pokušaj smene predsednika opštine\nŽivorad Bojičić (Pokret socijalista) ostao je predsednik opštine Lajkovac jer nije izglasan zahtev za njegovu smenu na sednici Skupštine ove varoši.\nOpovo dobilo novog predsednika opštine posle 11 godina\nOdbornici skupštine opštine Opovo izabrali su Miloša Markova iz SNS za novog predsednika opštine, nakon što je nedavno ostavku na tu funkciju podnemo Milorad Soldatović posle čak 11 godina neprestane vladavine.\nRadnici Skupštine opštine Kolašin obeležili 100 dana štrajka\nRadnici administracije Skupštine opštine Kolašin obeležili su danas 100 dana štrajka u koji su stupili jer više meseci nisu primili platu.\nIvanjica: Bura oko raspodele novca za medije\nPolemika oko raspodele novca za informisanje u 2015. godini obeležila je poslednju sednicu Skupštine opštine Ivanjica.\nSNS pruzima vlast u Kovinu?\nDanas je 30 od 45 odbornika skupštine opštine Kovin potpisalo i predalo zahtev za smenu lokalne vlasti, peti put za nešto više od dve godine.\nNovac od poreza ide šabačkim selima\nSela u šabačkom kraju od septembra će imati svoj novac i sama će odlučivati kako će ga i na šta potrošiti.\nKragujevački odbornici sutra o budžetu, odbrani od poplava, modelu prodaje RTK\nOdbornici kragujevačke Skupštine, će se sutra, na redovnom zasedanju, između ostalog, izjašnjavati o završnom računu budžeta grada za 2014. godinu, o metodu i modelu privatizacije Radio televizije Kragujevac (RTK), kao i o operativnom planu odbrane od poplava.


Pajtić i Pastor razgovarali sa ambasadorom Mađarske | Autonomija\nPajtić i Pastor razgovarali sa ambasadorom Mađarske\nPajtić uložio zvaničan protest jer predstavnici Vojvodine nisu pozvani na otvaranje pogona kompanije u Senti; Pastor najavio izbore na proleće\nPredsednik Pokrajinske vlade Bojan Pajtić i predsednik Skupštine Vojvodine Ištvan pastor razgovarali su danas sa ambasadorom Mađarske u Srbiji Atilom Pinterom.\nPajtić je tokom susreta sa Pinterom uložio i zvaničan protest jer predstavnici Pokrajinske vlade nisu pozvani na otvaranje novog pogona kompanije „Tisa Automotive“ u Senti, i pored toga što je pokrajinska administracija, kako je rekao, dovela tu investiciju, finansirala 100 radnih mesta i obuku 180 radnika u toj kompaniji.\nPredsednik Pokrajinske vlade je tražio da se ovim povodom utvrdi ko je odgovoran što je javnost obmanuta da je reč o investiciji, koja je plod rada Aleksandra Vučića i njegove Vlade.\nPajtić je ocenio da se svečanim otvaranjem novog pogona „Tisa Automotive“ bez prisustva predstavnika Pokrajine pokušaj sugerisanja da je Republička vlada dovela novu stranu investiciju u Vojvodini, a što se, kako je naveo, nije dogodilo u protekle tri i po godine.\nPredsednik Pokrajinske vlade je tokom susreta sa ambasadorom Mađarske izrazio neslaganje sa odlukom da ta država podigne zid na granici sa Srbijom. Pajtić je naveo da rešenje za tu situaciju nije lako naći odmah, ali i da to rešenje nisu zidovi, pogotovo ne u 21 veku.\nTokom susreta je posebna pažnja posvećena mogućnostima jačanja ekonomskih, odnosno privrednih kontakata. Pajtić i Pinter složili su se da postoji osnova za uspostavljanje jačih veza između Srbije i Vojvodine sa Mađarskom u svim vitalnim oblastima.\nPastor: Izbori najverovatnije na proleće\nSa ambasadorom Mađarske u Srbiji Atilom Pinterom danas je razgovarao i predsednik Skupštine Vojvodine Ištvan Pastor, koji je informisao ambasadora o aktivnostima te institucije.\nPastor je, povodom različitih informacija o održavanju pokrajinskih izbora, istakao da će oni biti održani, u skladu sa zakonom i propisima, najverovatnije na proleće sledeće godine.\nPastor i Pinter su ocenili da su odnosi Mađarske i Srbije veoma dobri, što se pozitivno odražava i na međuregionalnu saradnju Vojvodine i mađarskih županija, naročito u oblasti privrede.\nPinter je poručio da je Mađarska zainteresovana za nove investicije u Srbiji, kao i za jačanje kapaciteta u preduzećima koja već posluju u našoj zemlji, poput OTP Banke i MOL-a.\nPastor i Pinter su razgovarali i o značaju otvaranja novih radnih mesta, što bi doprinelo zadržavanju mladih ljudi u zemlji, kao i o mogućnostima brojnijeg učešća mađarskih preduzeća na sajamskim manifestacijama u Vojvodini.


Objavljeno utorak, 13 maj 2014 17:59\nBoka Group, koja u Tivtu gradi prvi golf teren sa 18 rupa u ovom dijelu Jadrana, predstavila je na sajmu novi projekat, brendiran pod imenom Boka Ski Kolašin 1450, prenosi agencija MINA BUSINESS, objavio je Portal CdM.\n“Prepoznajući razvojne potencijale sjeverne regije, cilj Boka Group je da sa izgradnjom kapaciteta, neophodnih za skijaški sport, učini Kolašin prestižnom i primamljivom turističkom destinacijom u međunarodnim okvirima, sa ambicijom da ovaj projekat postane pokretačka snaga razvoja sjevera Crne Gore”, navodi se u saopštenju kompanije, piše CdM.\nObjavljeno utorak, 13 maj 2014 17:55\nAustralijski koncesionar BRL, koji namjerava da otvori novi mojkovački rudnik olova i cinka, zatražio je od Vlade Crne Gore djelimične izmjene Ugovora o koncesiji kojim se traži pomjeranje rokova za detaljna geološka ispitavanja nekoliko ležišta na Bjelasici, objavio je Portal Analitika.\nVlada i kćerka kompanija BRL-a podgorička kompanija “North Minning” zaključili su ugovor o konceciji 2010.godine, a najavili su da bi rudnik, ukoliko se pokaže ekonomska opravdanost, mogao biti otvoren sljedeće godine.\nObjavljeno ponedeljak, 12 maj 2014 16:58\nMeđunarodni monetarni fond (MMF) procijenio je da će crnogorski državni dug porasti sa sadašnjih 58 na 73 odsto bruto domaćeg proizvoda (BDP) za četiri godine. Procjena je zasnovana na pretpostavkama o rastu i fiskalnoj politici, kazao je za “Vijesti” šef Misije MMF-a Alister Skot, prenio je Portal CdM.\nKako je navedeno, MMF je ovu prognozu objavio prije sedam dana.\nObjavljeno sreda, 07 maj 2014 18:28\nObjavljeno utorak, 06 maj 2014 21:44\nObjavljeno subota, 03 maj 2014 13:27\nPrema podacima MONSTAT-a, u martu ove godine u odnosu na prethodni mjesec zabilježeno je da je u 18 crnogorskih opština došlo do pada zarada.\nKako je objavljeno u MONSTAT-ovom Mjesečnom statističkom pregledu samo u Kotoru, Herceg Novom i Plavu zaposleni su u martu primili veću platu u odnosu na februar, prenio je podatke MONSTAT-a Portal CdM.\nRožaje: Održan performans “Prvi maj nekad i sad”\nRudnik uglja najveći dužnik po osnovu poreza i doprinosa\nSjever bez poreza na dobit i plaćanja doprinosa na novozaposlenog


Rohani položio zakletvu i pozvao na ukidanje sankcija | Autonomija\nRohani položio zakletvu i pozvao na ukidanje sankcija\nRohani je zvanično preuzeo funkciju predsednika Irana u subotu pošto je njegov četvorogodišnji mandat podržao vrhovni verski vođa Irana ajatolah Ali Hamenei\nNovi predsednik Irana Hasan Rohani u nedelju je položio zakletvu i predstavio članove nove vlade. U svom inauguracionom govoru pred parlamentom pozvao je Zapad da ukine sankcije ovoj zemlji.\n„Ukoliko želite adekvatan odgovor, ne treba da govorite jezikom sankcija već jezikom poštovanja“, izjavio je Rohani obećavši „mudrost i nadu“ svim Irancima.\nCeremoniji polaganja zakletve su osim parlamentaraca prisustvovali i strani zvaničnici iz preko 50 zemalja.\nBela kuća je saopštila da je Rohani šansa za Teheran da brzo reaguje kako bi se umanjila duboka zabrinutost međunarodne zajednice zbog iranskog nukleranog programa, navodi se u saopštenju.\nBela kuća je navela da su SAD spremne na saradnju u rešavanju pitanja oko iranskog nuklearnog programa, pod uslovom da se Iran ozbiljno angažuje da će poštovati svoje međunarodne obaveze.\nRohani je zvanično preuzeo funkciju predsednika Irana u subotu pošto je njegov četvorogodišnji mandat podržao vrhovni verski vođa Irana ajatolah Ali Hamenei.\nU svom obraćanju u subotu, novi predsednik je obećao da će raditi na „očuvanju ekonomije zemlje, podsticanju konstruktivnih dogovora sa svetom, osiguravanju njenih nacionalnih interesa i ukidanju nepravednih sankcija“, uvedenih zbog spornog nuklearnog programa.\n„Zemlji je potrebna nacionalna odlučnost da se udalji od ekstremnog i ekstremizma u kreiranju politike i upravljanju i da se fokusira na vladavinu prava i poštovanje zakona“, izjavio je on.\nRohani je rekao da Iran mora da izbegava „radikalni pravac“ i da sledi „umereniji“ koji će voditi ka „boljitku i napretku“ i istakao da Iranci moraju da budu produktivniji u poljoprivredi i industriji kako bi se stimulisala iranska ekonomija.\n„Dijalog i plan koji smo izložili tokom izbora i dobili većinu glasova bio je – umerenost i tolerancija. Ovo je zajednička težnja svih društvenih i političkih grupa da bi se takođe sačuvala dostignuća Iranske revolucije i ispoštovali napori vlada koji su usledili“, dodao je on. „I da se pozabavimo brigama zemlje i preprekama i ograničenim prilikama zbog kojih narod u trenutnoj situaciji trpi“.\nAjatolah Ali Hamenei rekao je da Rohani „potiče iz religioznog uporišta koje se suprotstavilo neprijatelju“ – što je termin koji koristi kada opisuje zapadne zemlje koje su uvele sankcije Iranu zbog kontroverznog nuklearnog programa.\n„Velika lekcija koju smo naučili zbog ovih ekonomskih pritisaka je da treba da se oslanjamo na domaću proizvodnju što više i bolje možemo“, rekao je Hamenei. „Oni koji se uzdaju u spoljni svet i izvan naroda Irana će se na kraju suočiti sa problemima“.\nAnalitičari navode da se Rohani suočava sa ogromnim izazovima, među kojima je borba sa inflacijom koja je prošlog meseca bila na 42 odsto, visokom stopom nezaposlenosti i premošćavanjem političkih nesuglasica između konzervativnih, umerenih i reformističkih frakcija.\nRohani, koji se smatra umerenim političarem, pobedio je na predsedničkim izborima 14. juna. Na toj funkciji zamenio je Mahmuda Ahmadinedžada. Rohani je bio pregovarač za iranska nuklearna pitanja između 1997. i 2005. godine.


FoNet portal :: Pretraga / tagId=28857 / position=2\nTag: milorad dodik, Pogodaka: 245\nDodik traži ostavku Džeferovića\nČlan Predsedništva Bosne i Hercegovine iz reda srpskog naroda Milorad Dodik zatražio je danas ostavku predsedavajućeg Predsedništva BiH Šefika Džaferovića, uz tvrdnju da je prekršio Ustav i da deluje mimo Poslovnika o radu.\nProtiv odlaganja izbora\nPredsednik Saveza nezavisnih socijademokrata i član Predsedništva Bosne i Hercegovine Milorad Dodik izjavio je danas u Banjaluci da je protiv odlaganja opštih izbora.\nMožemo s pravom da sumnjamo da je Centralna izborna komisija, koja je danas raspisala izbore u Bosni i Hercegovini, podređena određenim političkim interesima muslimana u Sarajevu i delu međunarodne zajednice, rekao je član Predsedništva BiH Milorad Dodik na konferenciji za novinare.\nObjaviću stenograme razgovora\nAmerički zvaničnici pokušavaju da insceniraju da je u Bosni i Hercegovini rizična situacija, da je neka kriza, ali ne govore istinu, pa ću objaviti stenograme sa sastanaka, da se jasno vidi o čemu se razgovara, izjavio je danas srpski član Predsedništva BiH Milorad Dodik.\nStrani vojnici plaše ljude\nSrpski član Predsedništva Bosne i Hercegovine Milorad Dodik rekao je danas na sastanku sa visokom američkom delegacijom da ostaje pri stavu da je visoki predstavnik nelegimno izabran i da je protiv proširenja misije "Altea", čiji su vojnici počeli da uznemiravaju stanovništvo.\nRazočaranje zbog Dodika\nSenator američke Demokratske partije Džin Šejhin izjavila je danas u Sarajevu da je Bosna i Hercegovina suverena država, ali da je razočarana i da se ne slaže sa članom Predsedništva BiH Miloradom Dodikom da ta zemlja mora biti neutralna što se tiče rata u Ukrajini.\nSvet je u ozbiljnom neredu\nČlan Predsedništva Bosne i Hercegovine Milorad Dodik izjavio je danas u Beogradu da je svet u ozbiljnom neredu i da nemamo razloga da se nadamo nečemu dobrom, jer globalne odluke ne zavise od nas.\nPut u samodisoluciju\nSrpski član Predsedništva BiH Milorad Dodik izjavio je za beogradsku Politiku da su pretnje kojima zasipaju Republiku Srpsku zbog sprovođenja Zakona o imovini najbolji put za samodisoluciju BiH.